Pengarah syarikat program latihan dijel 2 tahun, denda RM829,170
Oleh NUZULSHAM SHAMSUDDIN

11 Februari 2022, 4:19 pm
KUALA LUMPUR – “Mahkamah harap perkara sama tidak diulangi dan menjadi contoh teladan kepada anak-anak, walaupun hendak cari rezeki, carilah dengan cara yang betul,”
Demikian nasihat Hakim Mahkamah Sesyen Rozina Ayob terhadap seorang pengarah sebuah syarikat yang menjalankan program latihan selepas dijatuhi hukuman penjara dua tahun dan denda RM829,170 atas empat pertuduhan mengemukakan dokumen palsu berkaitan  program Skim Kemahiran dan Kerjaya 1Malaysia-Industri (SKK1M) membabitkan jumlah RM165,834.
Hakim Rozina menjatuhkan hukuman penjara dan denda itu Ahmad Fauzi Abdul Samad, 50, selepas mendapati tertuduh gagal menimbulkan keraguan munasabah diakhir kes pembelaannya.
Mahkamah turut memerintahkan hukuman itu berjalan serentak dan membenarkan penangguhan hukuman sementara menunggu rayuan di Mahkamah Tinggi dan menaikkan jaminan dari RM40,000 kepada RM65,000.
Dalam prosiding sama, mahkamah turut melepas dan membebaskan seorang lagi individu, Mohd. Faisal Ishak ,60, atas pertuduhan bersubahat dengan Ahmad Fauzi mengikut Seksyen 28(1)(c) Akta Suruhanjaya Pencegahan Rasuah Malaysia (SPRM) 2009.
Mengikut pertuduhan, pertama hingga keempat, Ahmad Fauzi telah memberikan suatu dokumen iaitu invois kepada empat syarikat bertarikh 25 November 2013 berjumlah RM165, 834 yang ia adalah palsu berkaitan dengan empat program SKK1M yang sebenarnya tidak dijalankan empat syarikat tersebut.

Empat syarikat itu ialah Moca Resources Sdn Bhd (Program Painting & Blasting), Alfah Synergy Sdn Bhd (Structured Internship Programme Scaffoding) Occupational Safety & Health Sdn  Bhd (Site Safety Supervisor Structured Internship Programme)  dan Iskandar Vocational & Tech Academy Sdn. Bhd. (Program Koloborasi Strategi Kolej Komuniti Bersama Industri – Juruteknik Telekomunikasi).
Kesemua dokumen invois palsu berkaitan program itu diberikan kepada seorang pegawai dari Bahagian Hubungan Industri, Pengesahan Graduan dan Alumni dari sebuah kolej komuniti.
yang didakwa dilakukan di Ibu Pejabat Pengajian kolej berkenaan, di Putrajaya pada 25 November 2013.
Kesemua pertuduhan dikemukakan mengikut Seksyen 18 sama dan boleh dihukum di bawah Seksyen 24(2) yang memperuntukkan penjara maksimum 20 tahun dan denda tidak kurang lima kali ganda nilai yang palsu atau RM10,000 atau mengikut mana-mana yang lebih tinggi jika sabit kesalahan.
Terdahulu, Timbalan Pendakwa Raya Muhammad Asraf Mohamed Tahir memohon mahkamah menjatuhkan hukuman setimpal dengan mengambil kira keseriusan kes dan kepentingan awam.
Bagaimanapun peguam Azzamudin Abd. Aziz yang mewakili Ahmad Fauzi memohon mahkamah mengenakan hukuman ringan dengan alasan ini merupakan kesalahan pertama tertuduh
Sepanjang perbicaraan yang bermula pada Disember 2019 itu, seramai 30 saksi pendakwaan dan dua saksi pembelaan dipanggil memberi keterangan.K!ONLINE


Video barisan askar jelita Ukraine tular
Oleh KOSMO!

11 Februari 2022, 4:36 pm
KIEV – Beberapa klip rakaman video menjadi tular di TikTok kerana memaparkan gelagat sekumpulan askar wanita Ukraine yang mendedahkan aktiviti harian mereka, lapor akhbar Daily Star semalam.
Menerusi video-video tersebut, beberapa askar wanita Ukraine dilihat sedang menari, menyanyi dan menunjukkan peluru ketika menjalani aktiviti ketenteraan.
Salah seorang daripadanya, Iryna Greytsarovska, menerima lebih 27,000 tanda suka bagi sebuah hantaran yang menunjukkan dirinya sedang menyanyi ketika memakai pakaian seragam askar.
Sebuah video lain pula memaparkan sekumpulan gadis menggerakkan bibir seperti sedang menyanyi di luar berek tentera.
Selain klip yang memaparkan latihan ketenteraan dan gambar menarik bersama askar-askar wanita lain, mereka turut memuat naik video yang menunjukkan mereka berpura-pura memukul antara satu sama lain. – AGENSI


Usahawan tunjuk duit ‘kepuk-kepuk’, sekali LHDN komen perli
Oleh ALWANI ZAFIRAH

11 Februari 2022, 4:16 pm
PETALING JAYA – Sejak kebelakangan ini, makin kerap golongan usahawan memuat naik video sedang mengira wang hasil jualan perniagaan mereka dalam kuantiti yang banyak.
Baru-baru ini, menjadi perhatian pengguna media sosial apabila tular sebuah rakaman yang memaparkan pasangan usahawan sedang memasukkan sejumlah wang dengan nilai RM1.45 juta ke dalam beg.
Menerusi perkongsian @farhanazahra91 di TikTok yang juga pengasas produk kecantikan, dia memaklumkan dengan tindakan memuat naik video sambil menunjukkan wang yang banyak mampu menarik perhatian pengguna lain.
“Tunjuk duit la baru ‘FYP’,” katanya.
Lebih menarik perhatian apabila admin Lembaga Hasil Dalam Negeri (LHDN) turut meninggalkan komen pada video tersebut seolah-olah memberi kata-kata memerli.
“Banyak duit itu, ada panggil kami tak,” tulisnya.

Sementara itu, rata-rata orang ramai merasa kurang senang dengan tindakan mereka apabila dikatakan riak dan segelintir pengguna mempertikaikan sama ada wang tersebut disalurkan untuk membantu orang lain atau tidak.
“Duit yang kita ada sekarang ini belum tentu kekal milik kita, moga pasangan ini lakukan sedekah juga untuk lebih berkat, bukan tayang duit semata-mata,” kata seorang pengguna.
Sehubungan itu, usahawan yang dikenali dengan panggilan Cik Na itu, membalas semula komen pengguna tersebut serta menunjukkan sebuah video lain memaparkan situasinya bersama beberapa pegawai sedang berbincang mengenai bantuan yang ingin disalurkan.
“Tengok video ini, kalau Cik Na tunjuk kata riak, bila tak tunjuk macam-macam andaian orang pada Cik Na,” tulisnya. – K! ONLINE


Enam pemilik pusat hiburan, pengunjung dikompaun RM145,000
Oleh NOR AZIAH MAT NOH

11 Februari 2022, 3:47 pm
KUALA LUMPUR – Seramai 139 pengunjung termasuk enam pemilik pusat hiburan dikompaun sebanyak RM145,000 kerana melanggar prosedur operasi standard (SOP) Fasa 4 Pelan Pemulihan Negara (PPN) dalam serbuan berasingan ke atas enam premis sekitar ibu kota bermula minggu lepas.
Ketua Jabatan Pencegahan Jenayah dan Keselamatan Komuniti (JPJKK) Kuala Lumpur, Datuk Azman Ayob berkata, serbuan yang bermula pada 4 Februari itu dijalankan sepasukan pegawai JPJKK dan berakhir lewat malam tadi.
“Hasil serbuan mendapati kesemua pusat hiburan tersebut telah beroperasi dan melakukan kesalahan melanggar Peraturan 17 Akta Pencegahan dan Pengawalan Penyakit Berjangkit PPN 4 2021 yang masih dikuatkuasakan ketika ini.
“Susulan itu, kompaun sebanyak RM1,000 telah dikeluarkan keatas kesemua pemilik premis manakala seramai 139 pengunjung turut dikompaun RM 1,000 setiap individu menjadikan nilai keseluruhan berjumlah RM145,000,” katanya dalam satu kenyataan hari ini.
Dalam pada itu, Azman berkata sepanjang operasi dijalankan sejak 1 Januari, pihaknya telah berjaya mengeluarkan 280 kompaun terhadap pemilik premis dan pengunjung pusat hiburan yang gagal mematuhi SOP ditetapkan.
“Kita telah berjaya mengeluarkan sebanyak 280 kompaun dengan nilai keseluruhan berjumlah RM280,000 keatas pemilik premis dan pengunjung pusat hiburan yang gagal mematuhi SOP Covid-19.

“Operasi seperti ini akan terus dipertingkatkan lagi dari semasa ke semasa dalam usaha membantu kerajaan mengawal penularan wabak Covid-19 demi kesejahteraan masyarakat bersama,” ujarnya. – K! ONLINE


Kancil enam pintu tular
Oleh KOSMO!

11 Februari 2022, 4:21 pm
PETALING JAYA – Kreativiti rakyat Malaysia dalam mengubah dan mencipta prototaip seperti kereta, motosikal serta jentera tidak perlu disangkal lagi.
Dalam satu klip video yang kini tular di media sosial, kereta tempatan yang pernah menjadi fenomena sebelum ini iaitu Perodua Kancil telah diubah daripada bentuk asalnya.
Aslinya, Perodua Kancil yang mempunyai enjin berkapasiti 660cc ini berpintu empat dan panjangnya tidak melebihi 3 meter sebagai syarat bagi jenis Kei Car.
Namun kali ini, Perodua Kancil telah diubah menjadi sebuah ‘limousin’ berpintu enam dengan kereta dipanjangkan dan memuatkan lapan tempat duduk.
Dikatakan Perodua Kancil tersebut merupakan projek sebuah pusat vokasional Giat Mara di Kedah.
Rata-rata orang ramai terkejut dengan ciptaan warga tempatan itu dan menyatakan setanding dengan jurutera luar negara.

“Kancil boleh dibuat macam ni, terbaik anak Malaysia. Kalau tak silap saya dulu ada satu kereta sama tetapi digunakan oleh sebuah hotel sebagai kereta pengangkut pengunjung mereka.
“Tapi ada kereta macam ni pun dekat Malaysia mana boleh berada di jalan raya, nanti ada lah kena sita,” jelas Man Mangga.
“Hebat betul, lawa pula aku tengok dengan warna kening semua. Kalau jual pun mesti ada orang nak.
“Kehebatan rakyat kita ni kalau nak samakan dengan jurutera dari Jepun pun dah boleh dah, Malaysia boleh!” kata Zaibidi Yusof. – K! ONLINE.


Lelaki maut tersepit tayar belakang lori kontena
Oleh NOR AZIAH MAT NOH

11 Februari 2022, 4:27 pm
SUNGAI BULOH – Seorang lelaki maut apabila tersepit dibahagian tayar belakang sebuah lori kontena dalam kemalangan di Jalan Sungai Buloh menghala Damansara Damai, di sini, pagi tadi.
Pengarah Bomba Selangor, Norazam Khamis berkata, pihaknya menerima panggilan kecemasan berhubung kemalangan itu sekitar pukul 8.16 pagi.
“Seramai enam anggota bersama satu jentera dari Balai Bomba dan Penyelamat (BBP) Sungai Buloh dikejarkan ke lokasi kemalangan yang melibatkan sebuah lori kontena dengan sebuah motosikal jenis Honda EX5.
“Penunggang motosikal tersebut, Danial Imran Kamarolzaman, 31, didapati tersepit dibahagian tayar belakang kontena tersebut dan disahkan mati ditempat kejadian,” katanya dalam satu kenyataan hari ini.
Jelasnya, anggota bertugas bertindak membawa keluar mangsa menggunakan peralatan ‘air lifting bag’ dan bantuan excavator.
“Kami mengambil masa beberapa minit bagi proses mengeluarkan mangsa sebelum mayatnya diserahkan kepada pihak polis untuk tindakan selanjutnya,” ujarnya. – K! ONLINE


Ezzaty Abdullah timang anak kedua, dapat bayi lelaki
11 Februari 2022, 3:38 pm
PETALING JAYA – Pelakon Ezzaty Abdullah selamat menimang bayi keduanya yang dilahirkan pada awal pagi tadi.
Berita gembira tersebut dikongsikan sendiri oleh pelakon drama Rahimah Tanpa Rahim itu menerusi hantaran dimuat naik dalam Instagramnya.
Menurut Ezzaty, 32, anak keduanya yang merupakan bayi lelaki selamat dilahirkan pada pukul 3.53 pagi tadi di sebuah pusat perubatan di Rawang, Selangor.
“10 Rejab, pagi Jumaat. Pukul 3.53 pagi, lahir bayi kami dengan selamat.
“Terima kasih atas doa yang tidak putus daripada semua. Alhamdulillah,” tulis Ezzaty yang memuat naik gambar tangan bayinya.
Bayi lelaki Ezzaty dilahirkan secara normal dengan berat 2.95 kilogram.

Menurut pelakon itu lagi, proses melahirkan anak keduanya itu tidak banyak berbeza berbanding pengalaman ketika menimang cahaya mata sulung, Harum Dahlia lima tahun lalu.
“Alhamdulillah, sudah ada sepasang (lelaki dan perempuan). Cuma proses kelahiran kali ini saya akui rasa macam nak tercabut nyawa.
“Tapi syukur, Allah permudahkan dan percepatkan proses kelahiran bayi ini. Jadi tidaklah terlalu lama saya menahan sakit,” ujarnya.
Pada masa sama, Ezzaty mendedahkan dia dan suami, Azwan Kombos sudah memilih nama untuk puteranya itu.
Dia bagaimanapun memilih untuk berkongsi tentang nama dan wajah anak kedua itu selepas tujuh hari kelahiran ataupun sewaktu berakhirnya proses berpantang kelak.
Untuk rekod, Ezzaty dan Azwan berkahwin pada 16 Julai 2016 di Bentong, Pahang.
Hasil perkahwinan, pasangan selebriti itu dikurniakan cahaya mata sulung iaitu anak perempuan bernama Harum Dahlia yang kini berusia lima tahun. – K! ONLINE


OKU ‘Ceni’ maut terjatuh sebelum dilanggar lori
Oleh SHAMSUL KAMAL AMARUDIN

12 Februari 2022, 10:56 pm
BERUAS – Seorang lelaki orang kelainan upaya (OKU) yang selalu berdiri di penghadang jalan persimpangan lampu isyarat di pekan Pantai Remis maut dilanggar lori pagi tadi.
Difahamkan mangsa, Mohd. Fadil Kamarudin,45, atau nama panggilannya, Ceni, sering berdiri di lokasi tersebut pada masa tertentu.
Pengguna kenderaan yang bersimpati dengan lelaki kurang siuman itu biasanya akan menghulurkan wang kepadanya apabila berhenti ketika lampu isyarat berwarna merah.
Ketua Polis Daerah Manjung, Asisten Komisioner Nor Omar Sappi berkata, kejadian berlaku di persimpangan lampu isyarat dekat premis Public Bank kira-kira pukul 9.45 pagi.
“Siasatan awal di tempat kejadian mendapati kemalangan berlaku apabila mangsa yang berada pada batu penghadang jalan dipercayai tergelincir dan jatuh ke atas jalan.
“Selepas itu, badan mangsa terkena tayar belakang sebuah lori menyebabkannya cedera pada bahagian kepala dan maut di tempat kejadian,” katanya dalam satu kenyataan.

Menurut Nor Omar, pemandu lori berusia 39 tahun tidak mengalami kecederaan manakala pejalan kaki dipercayai kurang siuman.
Jelas beliau, kes itu disiasat di bawah Seksyen 41(1) Akta Pengangkutan Jalan (APJ) 1987.


Australia umum koala spesies terancam
Oleh KOSMO!

12 Februari 2022, 10:00 pm
CANBERRA – Australia semalam secara rasmi mengklasifikasikan koala sebagai haiwan terancam di kawasan merentasi pantai timur negara itu akibat aktiviti pembakaran hutan, pembersihan tanah, kemarau dan penyakit, lapor laman berita Wion News.
Sejak dua dekad lalu, populasi koala di kebanyakan kawasan di timur Australia merosot manakala ahli-ahli konservasi memberi amaran, haiwan itu kini berada dalam situasi  bahaya dan menuju kepupusan.
Menurut anggaran Jawatankuasa Saintifik Spesies Terancam, bilangan koala menurun daripada 185,000 ekor pada 2001 kepada hanya 92,000 pada 2021.
Haiwan yang menjadi simbol hidupan liar yang unik di Australia dan diiktiraf secara global itu disenaraikan sebagai ‘terdedah’ kepada bahaya sedekad lalu.
Menteri Alam Sekitar, Susan Ley berkata, beliau telah menetapkan koala sebagai spesies terancam supaya perlindungan lebih menyeluruh boleh dilaksanakan di habitat koala di negeri New South Wales, Wilayah Ibu Kota Australia dan Queensland.
“Kami mengambil tindakan yang tidak pernah dilakukan sebelum ini untuk melindungi spesies koala,’’ jelas menteri itu sambil menekankan janji kerajaan memperuntukkan dana AS$36 juta (RM150.82 juta) untuk melindungi dan memulihkan habitat koala.

Dalam pada itu, penyokong-penyokong alam sekitar bersetuju dengan status baharu haiwan tersebut sambil mengkritik Canberra kerana tidak melakukan tindakan yang mencukupi untuk melindungi spesies berkenaan.
“Koala yang pada awalnya tidak tersenarai, menjadi ‘terdedah kepada bahaya lalu bertukar kepada spesies terancam dalam tempoh satu dekad. Ini adalah kemerosotan yang sangat pantas,’’ kata saintis pemeliharaan Tabung Hidupan Liar (WWF-Australia), Stuart Blanch.
“Keputusan hari ini (semalam) dialu-alukan tetapi ia tidak akan menghalang koala daripada tergelincir ke arah kepupusan, melainkan disertai dengan undang-undang lebih ketat serta insentif pemilik tanah untuk melindungi hutan yang didiami spesies berkenaan,’’ jelas Blanch.
Penyelidikan oleh Yayasan Pemuliharaan Australia bagaimanapun menunjukkan bahawa kerajaan persekutuan telah meluluskan pembersihan kawasan habitat koala seluas lebih 25,000 hektar ketika spesies itu diisytiharkan ‘terdedah kepada bahaya’ sejak sedekad yang lalu. – Agensi


Pelajar sekolah dicekup pecah rumah penuntut kolej
Oleh ISKANDAR SHAH MOHAMED

12 Februari 2022, 10:04 pm
KUALA SELANGOR – Seorang pelajar tingkatan enam sebuah sekolah dicekup selepas terlibat memecah masuk rumah penuntut kolej di sekitar daerah ini, semalam.
Suspek berusia 20 tahun itu ditangkap pukul 6 petang di Taman Meranti ketika memandu kereta jenis Proton Iswara selain menemui barangan hasil curi seperti komputer riba.
Ketua Polis Daerah Kuala Selangor, Superintendan Ramli Kasa berkata, penahanan remaja itu dilakukan ekoran kes pecah rumah melibatkan dua pelajar sebuah kolej swasta Taman Warisan di sini, Isnin lalu.
Katanya, dalam kejadian kira-kira pukul 5.30 petang, mangsa kehilangan dua buah telefon bimbit, tiga komputer riba dan alat pendengar telinga.
“Bertindak atas maklumat, kita kemudiannya berjaya menahan suspek yang memandu Proton Iswara dengan pemeriksaan turut menemui beberapa barangan yang disyaki hasil pecah rumah.
“Siasatan lanjut mendapati suspek itu masih bersekolah di tingkatan 6 sebuah sekolah menengah di daerah ini,” katanya dalam kenyataan hari ini.

Tambah beliau, modus operandi suspek adalah memasuki rumah pelajar yang disewa oleh pihak kolej.
Ramli, siasatan turut mendapati tiada kesan umpil dan gril tidak ditutup di lokasi kejadian tersebut sebelum ini.
“Siasatan lanjut mengenai tempoh kegiatan haram suspek masih dijalankan ketika ini. Dia kini direman selama lima hari sehingga Selasa depan dan kes disiasat mengikut Seksyen 457 Kanun Keseksaan,” katanya. -K!ONLINE


Kerajaan setuju lantik belia Felda dalam Ahli Lembaga Pengarah
Oleh HARRITH HISHAM

12 Februari 2022, 11:21 pm
KUALA LUMPUR – Kerajaan bersetuju melantik wakil belia Felda dalam Ahli Lembaga Pengarah Felda bagi mengiktiraf golongan berkenaan.
Perdana Menteri, Datuk Seri Ismail Sabri Yaakob berkata, pelantikan itu dibuat bagi membolehkan belia FELDA dapat membangunkan negara bersama.
“Gunakan platform ini untuk menjadi rakan pembina negara serta mampu berperanan sebagai pertubuhan belia yang memiliki model kemandiriannya sendiri seperti yang dicita-citakan dalam Dasar Belia Malaysia.
“Pertubuhan belia boleh berdiri sendiri tanpa bergantung kepada kerajaan,” katanya pada Majlis Makan Malam Bersama Generasi FELDA dan Perasmian Mesyuarat Agung Tahunan, di sini, malam tadi.
Sementara itu, Ismail Sabri turut meluluskan peruntukan sebanyak RM300,000 kepada Majlis Belia Felda Malaysia (MBFM), RM200,000 untuk Pertubuhan Kami Anak Felda (KAF) dan RM100,000 untuk Permuafakatan Siswa Siswi Felda (PERSADA).
Dalam pada itu, beliau turut mengumumkan jawatan Datuk Seri Idris Jusoh sebagai Pengerusi Felda disambung bagi tempoh dua tahun lagi. – K! ONLINE.


Jit Murad meninggal dunia
Oleh HANISAH SELAMAT

12 Februari 2022, 10:10 pm
PETALING JAYA – Penulis, pelakon dan aktivis teater terkenal, Jit Murad atau nama sebenarnya Aziz Mirzan disahkan meninggal dunia, hari ini.
Khabar sedih itu dikongsi beberapa rakan seperjuangannya termasuk Que Haidar, Redza Minhat, Maya Karin, Francissca Peter dan Ahli Parlimen Lembah Pantai, Ahmad Fahmi Mohamed Fadzil.
Bagaimanapun, punca kematian aktivis seni yang memulakan karier sejak 1980-an itu belum dapat disahkan.
Allahyarham yang juga abang kepada penerbit filem, Na’a Murad merupakan anak kepada bekas Ketua Pengarah Pelajaran Malaysia, Allahyarham Tan Sri Murad Mohamed Noor.
Anak jati Kuala Lumpur lulusan Sosiologi (Pengajian Bandar) dan Ijazah Sarjana Seni Sejarah dari San Francisco mempunyai repertoire tersendiri dalam dunia perfileman, televisyen serta pementasan teater.
Ketika aktif berkarya, Allahyarham antara generasi muda yang merancakkan arena teater tempatan selepas menamatkan  pengajian di luar negara.

Pada 1989, Allahyarham menjadi pengasas bersama Instant Cafe Theatre yang direalisasikan dengan sahabat baiknya, Jo Kukathas, Andrew Leci serta Zahim Albakri.
Syarikat tersebut merancakkan senario pembikinan seni pementasan teater tempatan hingga melonjakkan teater Malaysia ke tahap lain.
Sudah pasti kredibilitinya selaku penulis dan penerbit teater hebat diperakui ramai. Antara produksi dinamik yang turut dibintanginya The Storyteller (1996) dan Gold Rain and Hailstone (2002).
Karya tulisan dan lakonan Allahuarham, Spilt Gravy On Rice terbitan 2002 juga berjaya meraih empat trofi utama dalam Anugerah Boh Cameronian 2003.
Dalam arena perfileman, anak seni berusia 62 tahun itu pernah muncul menerusi filem  Selubung, Mimpi Moon, Talentime dan 1957: Hati Malaya. – K! ONLINE


Che Adams musnahkan hajat United
Oleh KOSMO!

12 Februari 2022, 10:33 pm
MANCHESTER – Manchester United harus menyalahkan diri sendiri selepas mensia-siakan kelebihan satu gol apabila seri 1-1 dengan Southampton pada aksi Liga Perdana Inggeris (EPL) di Old Trafford sebentar tadi.
Dalam aksi itu, United berjaya membuka tirai jaringan pada minit ke-21 menerusi serangan balas pantas menarik hasil gerakan Marcus Rashford yang berjaya disudahkan dengan baik oleh Jadon Sancho.
Ia adalah jaringan kedua Sancho dalam saingan EPL dan yang pertama buatnya di Old Trafford sejak menyertai United daripada Borussia Dortmund dengan yuran perpindahan bernilai £73 juta (RM414.79 juta) awal musim ini.
Penjaga gol United, David De Gea layak menjadi pujian kerana menyelamatkan dua peluang keemasan Southampton masing-masing menerusi Stuart Armstrong dan Armando Broja dalam babak pertama.
SANCHO (tengah) membuka tirai jaringan buat United selepas memanfaatkan hantaran Rashford dalam separuh masa pertama. – AFP
Hajat skuad bimbingan Ralf Rangnick untuk menggandakan kedudukan tidak kesampaian apabila gol Paul Pogba pada hujung separuh masa pertama dibatalkan selepas Cristiano Ronaldo berada dalam kedudukan ofsaid.
Bersambung babak kedua, Southampton membuktikan kehebatan mereka apabila berjaya menyamakan kedudukan 1-1 menerusi jaringan cantik Che Adams untuk menewaskan De Gea pada minit ke-48.

Aksi selepas itu menjadi lebih rancak apabila kedua-dua pasukan saling berbalas serangan dalam usaha mencari gol kedua, namun De Gea dan penjaga gol Southampton, Fraser Forster bertindak cemerlang menafikannya.
The Red Devils sekali lagi dikecewakan gol kedua apabila pengadil, Stuart Attwell membatalkan jaringan Ronaldo yang berada dalam kedudukan ofsaid ketika menerima bola daripada Sancho pada minit ke-74.
ATTWELL (depan) membatalkan dua jaringan United disebabkan Ronaldo berada dalam kedudukan ofsaid. – AFP
Pengurus Southampton, Ralph Hasenhuttl tentunya individu paling gembira dengan keputusan itu meskipun pasukannya mensia-siakan banyak peluang untuk menjaringkan gol kemenangan dalam aksi tersebut.
Apa tidaknya, kali terakhir Southampton beraksi di Old Trafford menyaksikan mereka dibelasah teruk 0-9 kepada United pada 3 Februari tahun lalu.
Ia adalah keputusan positif buat Southampton yang kini menghuni kelompok 10 teratas EPL berbanding United kerana ini merupakan kali kedua berturut-turut mereka seri selepas diikat 1-1 dengan Burnley pada Rabu lalu. – K! ONLINE


Wombat paling tua berusia 33 tahun
Oleh KOSMO!

12 Februari 2022, 11:00 pm
TOKYO – Guinness World Records mengisytiharkan seekor wombat yang tinggal di zoo Jepun sebagai yang tertua pernah dipelihara dalam kurungan selepas haiwan itu menyambut hari lahirnya yang ke-33, lapor United Press International (UPI) semalam.
Mamalia kelas marsupial yang berasal dari Australia dan dinamakan Wain itu mendapat gelaran tersebut secara rasmi dalam satu upacara di Zoo Satsukiyama, bandar Ikeda semalam.
Menurut pegawai-pegawai zoo, mereka menandakan bulan Januari sebagai ulang tahun Wain yang ke-33.
Wain memecahkan rekod seekor wombat jantan yang mati pada 2017 ketika berusia 32 tahun. Wombat yang dipelihara dalam kurungan biasanya akan hidup antara 20 hingga 25 tahun.
Pihak zoo memaklumkan bahawa Wain berada dalam keadaan sihat walaupun terdapat katarak pada mata haiwan itu. – Agensi


154 pengunjung pusat hiburan dikompaun langgar SOP
Oleh NOR AZIAH MAT NOH

12 Februari 2022, 10:14 pm
KUALA LUMPUR – Seramai 154 individu dikompaun kerana melanggar prosedur operasi standard (SOP) Fasa 4 Pelan Pemulihan Negara (PPN) dalam serbuan sebuah pusat hiburan di Jalan Telawi 2, Bangsar Baru, di sini malam tadi.
Ketua Polis Daerah Brickfields, Asisten Komisioner Amihizam Abdul Shukor berkata, pihaknya menjalankan serbuan tersebut pada pukul 10.52 malam.
“Hasil serbuan mendapati terdapat persembahan kugiran secara langsung dan beberapa pelanggan premis sedang berhibur sambil minum minuman keras.
“Susulan itu, kita memberkas seorang lelaki berusia 37 tahun yang merupakan pengurus premis dan lapan pekerja lelaki warga asing kerana menjalankan perniagaan pusat hiburan tanpa lesen,” katanya dalam satu kenyataan hari ini.
Tambah Amihizam, polis turut mengeluarkan kompaun kepada semua pengunjung premis dan merampas barang kes termasuk resit perniagaan, minuman keras, mikrofon dan pelbagai peralatan muzik.
“Kesemua pengunjung termasuk pemilik premis telah dikenakan tindakan kompaun sebanyak RM1,000 setiap individu dan kompaun keseluruhan berjumlah RM155,000.

“Kes ini disiasat di bawah Seksyen 4(1) Akta Hiburan Wilayah Persekutuan 1952, Seksyen 76 Akta Eksais 1976 dan Seksyen 6(1)(c) Akta Imigresen 1959/63,” ujarnya. – K! ONLINE.


Kes gaduh peniaga tular selesai cara baik
Oleh ISKANDAR SHAH MOHAMED

12 Februari 2022, 10:08 pm
KLANG – Kes pergaduhan yang tular antara tiga peniaga di sebuah pasar pagi di Taman Eng Ann di sini, Selasa lalu berjaya diselesaikan dengan cara baik.
Kejadian itu melibatkan seorang wanita dan pasangan suami isteri yang berselisihan faham di parkir kawasan tersebut.
Berdasarkan video berdurasi selama tujuh minit itu, individu berkenaan bertindak membuang sayuran yang dijual mereka atas jalan dengan pergaduhan dileraikan orang awam.
Ketua Polis Daerah Klang Utara, Asisten Komisioner S. Vijaya Rao berkata, pihaknya menerima satu laporan polis dibuat seorang wanita mengenai kejadian itu pada pukul 3.35 petang hari sama.
“Pengadu mendakwa berlaku tolak menolak dengan pasangan suami isteri yang berniaga di kawasan parkir tersebut.
“Ia berikutan pengadu mengalihkan kotak polisterin yang diletakkan di salah satu lot parkir di situ,” katanya dalam kenyataan petang tadi.

Jelas beliau, kejadian berkenaan turut tular di media sosial menerusi satu video semalam.
Tambah Vijaya, kesemua individu yang terlibat sudah dipanggil ke balai polis bagi direkodkan keterangan.
“Kedua-dua pihak tidak mahu memanjangkan perkara itu dan mahu menyelesaikannya dengan cara baik. Kes diklasifikasikan sebagai Tiada Tindakan Lanjut (TTL),” katanya. -K!ONLINE


Dua parah, 15 cedera treler rempuh bas kilang
Oleh ISWAN SHAFIQ ISA

12 Februari 2022, 11:26 pm
SEBERANG PERAI – Seorang pemandu bas kilang cedera parah apabila kenderaan yang dipandunya dirempuh oleh sebuah treler yang datang dari arah bertentangan di Jalan Perusahaan Perai di sini hari ini.
Difahamkan, kejadian kira-kira pukul 7.20 malam itu berlaku ketika treler tanpa muatan yang menghala ke utara itu terbabas sebelum melanggar pembahagi jalan.
Treler itu dikatakan merempuh sebuah bas kilang yang membawa kira-kira 21 penumpang di laluan bertentangan sebelum berlaku satu dentuman yang kuat berlaku akibat perlanggaran itu.
Menurut Ketua Operasi Jabatan Bomba dan Penyelamat Perai, Mohd. Fakharurazi Md. Rejab, turut cedera dalam nahas itu adalah pemandu treler dan 15 penumpang bas tersebut yang dipercayai dalam perjalanan pulang dari tempat kerja.
“Selepas menerima panggilan mengenai kejadian itu, bomba terus bergegas ke tempat kejadian dan mendapati ada dalam kalangan mangsa telah keluar daripada bas yang terbalik itu.
“Pada masa yang sama, kedua-dua pemandu berada dalam keadaan tersepit dan kami terpaksa menggunakan peralatan khas untuk mengeluarkan mereka,” katanya kepada pemberita hari ini.

Akibat kemalangan itu juga, polis terpaksa menutup jalan buat sementara waktu iaitu sehingga kerja-kerja mengalihkan kedua-dua kenderaan itu selesai dijalankan.
Dalam pada itu, seorang saksi yang hanya mahu dikenali sebagai Ravi berkata, ketika kejadian dia sedang berada di pejabat yang terletak bersebelahan lokasi kemalangan.
“Bunyi dentuman itu sangat kuat dan saya terus berlari turun untuk melihat apa yang berlaku walaupun kejadian itu berlaku di sebalik pagar tempat saya bekerja.
“Kejadian itu berlaku terlalu cepat, namun mujurlah tidak ada yang meninggal dunia,” katanya yang memberitahu, dia sempat melihat beberapa penumpang bas keluar melalui pintu kecemasan dalam keadaan berdarah selepas kemalangan itu berlaku. – K! ONLINE.


Ratusan jerung berenang di terumbu karang tiruan
Oleh KOSMO!

12 Februari 2022, 9:30 pm
AUSTIN, TEXAS – Sebuah video yang memaparkan beratus-ratus ekor jerung berenang di kawasan terumbu karang buatan manusia disifatkan sebagai situasi yang jarang ditemui oleh penyelidik-penyelidik hidupan liar, lapor akhbar Daily Star semalam.
Menerusi klip video tersebut, jerung spesies spinner itu dilihat berenang bersama-sama tanpa menunjukkan tingkah laku ‘pemangsa’ yang mengesahkan bahawa haiwan berkenaan sihat dan cukup makan.
Terumbu karang tiruan yang terletak 9.65 kilometer dari luar pantai Port O’Connor, negeri Texas itu dibina untuk menggalakkan lebih banyak hidupan marin mendiami perairan itu selain mewujudkan kawasan memancing.
Pusat Sains dan Pemuliharaan Sportfish memuat naik video ‘bertaraf dunia’ itu di laman Facebook pada 8 Februari lalu.
“Jerung-jerung ini bercampur dengan ikan spesies Jack Crevalle tetapi tidak menunjukkan tingkah laku pemangsa,’’ demikian menurut kapsyen pada video tersebut.
Pelajar Ijazah Kedoktoran (PhD), Kelsey Martin yang merupakan seorang penyelidik di Pusat Sains dan Pemuliharaan Sportfish merakam kejadian itu di terumbu bernama ‘Keeping it Real’ itu yang diperbuat daripada konkrit.

Jerung spinner biasanya boleh mencapai panjang tiga meter dengan berat maksimum 90 kilogram. – Agensi


Dua wanita dipuji tetap bantu walaupun ketawakan peniaga bakso terbabas
Oleh KOSMO!

12 Februari 2022, 9:00 pm
JAKARTA – Sebuah video menarik perhatian netizen di media sosial kerana memaparkan situasi sebuah motosikal peniaga bakso hampir berlanggar dengan motosikal yang dinaiki dua wanita ketika melalui sebatang jalan pada waktu malam, lapor laman berita Suara.com.
Video yang dimuat naik pada akaun TikTok bernama @azz.pshn itu dirakam oleh salah seorang daripada dua wanita terbabit.
Kejadian berlaku ketika dua wanita itu menaiki motosikal di sebuah kampung pada waktu malam.
Kelihatan seorang peniaga bakso menunggang motosikalnya dengan membawa barang jualan dari arah yang bertentangan. Jalan itu kelihatan basah akibat hujan yang membuatkannya sedikit licin.
Ketika berselisih, peniaga itu terbabas lalu motosikalnya dilihat hampir terbalik ke arah dua wanita tersebut. Bagaimanapun, mereka sempat mengelak daripada dilanggar dengan bergerak ke hadapan.
Lelaki itu dilihat berusaha mengimbangi motosikalnya daripada terbalik di atas jalan. Dua wanita itu kemudian ketawa disebabkan kejadian yang berlaku sebelum membantu peniaga bakso tersebut.

Rata-rata netizen di ruangan komen bukan sahaja kesian, bahkan turut terhibur dengan kejadian tersebut. Klip video itu mendapat lebih 1.4 juta tontonan.
“Terkejut, maaf saya ketawa,’’ tulis seorang netizen.
“Terima kasih, walaupun terjatuh tetapi tetap bantu peniaga itu,’’ komen netizen lain. – Agensi


Menantu acu pistol kerana mentua sering campuri hal rumah tangga
Oleh KOSMO!

12 Februari 2022, 8:06 pm
JAKARTA – Gara-gara tidak tahan dengan sikap mentua yang sering masuk campur dalam urusan rumah tangganya, seorang lelaki di  wilayah Sumatera Selatan bertindak mengacukan pistol ke arah mereka serta mengugut untuk melepaskan tembakan, lapor laman berita Sindo News semalam.
Ketua Polis Gandus Palembang, Asisten Komisioner Polis Kusyanto berkata, suspek, Dedi Tetra Utama @ Pakcik, 47, bagaimanapun hanya melepaskan tembakan ke udara dan tiada sesiapa yang dilaporkan cedera.
“Polis memberkas suspek bersama bahan bukti iaitu sepucuk pistol jenis FN yang berisi peluru.
“Kami masih menyiasat bagaimana suspek boleh memiliki senjata api itu.
“Selain itu, suspek turut mengaku dia  berasa berang terhadap ibu dan bapa mentuanya yang sering mencampuri urusan rumah tangganya,” kata Kusyanto.
Dalam pada itu, suspek yang hanya berdiam diri selepas ditangkap polis mengakui kejadian tersebut.

“Saya berasa marah. Urusan rumah tangga sering dicampuri (oleh mentua),” katanya.
Jika disabitkan bersalah, dia boleh dikenakan hukuman penjara sehingga 12 tahun kerana memiliki senjata api dan mengancam untuk melakukan jenayah. – AGENSI


Remaja perempuan maut jatuh tingkat 10
Oleh NOR AZIAH MAT NOH

12 Februari 2022, 7:35 pm
RAWANG – Seorang remaja perempuan maut selepas dipercayai terjatuh dari tingkat 10 sebuah flat di Persiaran Tun Teja 3, Taman Tun Teja, di sini petang tadi.
Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihaknya menerima panggilan kecemasan berhubung kejadian pada pukul 3.17 petang.
“Seramai lapan anggota dari Balai Bomba dan Penyelamat (BBP) Rawang dikejarkan ke tempat kejadian.
“Setibanya di lokasi, anggota bomba menemui mayat seorang remaja perempuan berusia 14 tahun yang dilaporkan telah mati,” katanya dalam satu kenyataan hari ini.
Tambah Norazam, pegawai Kementerian Kesihatan Malaysia (KKM) telah berada di tempat kejadian sebelum bomba tiba.
“Mayat mangsa kemudian diserahkan kepada Hospital Selayang untuk tujuan bedah siasat,” ujarnya. – K! ONLINE.


Kit ujian pakai ‘air paip’ boleh positif ?
Oleh HARRITH HISHAM

12 Februari 2022, 5:54 pm
PETALING JAYA – Penggunaan ujian saringan Covid-19 secara kendiri (Rapid Antigen Test) dengan menggunakan sampel air liur kini mula dipersoalkan apabila tular sebuah video di laman sosial hari ini.
Menerusi rakaman video yang dimuat naik di laman sosial milik @bibiaqyaa_ itu memaparkan seorang lelaki cuba menguji sebuah kit ujian air liur dengan menggunakan air paip atau air suling sebagai pengganti.
Apa yang mengejutkan, video berdurasi satu minit 14 saat itu turut menunjukkan keputusan ujian yang dilihat positif kerana mempunyai dua garisan.
Susulan perkongsian itu, rata-rata orang ramai dilihat melemparkan pelbagai spekulasi mengenai perkara berkenaan.
“Air paip anda dah penuh kuman, jadi gunalah penapis air dan mungkin ia sudah merebak ke dalam bilik air,” kata emmey emmellda.
“Saringan ujian tu bukan 100 peratus betul. Pakcik saya ‘test’ negative tapi bila pergi klinik rupanya positif,” ujar Ateng.

Sementara itu, seorang pengguna dikenali sebagai Miera memberitahu bahawa ujian itu perlu dilakukan beserta cecair yang telah disediakan oleh pengeluar kit tersebut.
“Kan di dalam kit itu ada disediakan cecair. Ia perlu diletakkan dahulu sebelum membuat ujian air liur dan selepas itu baru lah buat ‘test’ (uji) bang,” jelasnya. -K! ONLINE.


PRN Johor: KPM tak benarkan sekolah menengah jadi pusat mengundi
Oleh KHAIRUL MOHD. ALI

12 Februari 2022, 5:47 pm
JOHOR BAHRU – Kementerian Pendidikan (KPM) tidak benarkan sekolah menengah di negeri ini dijadikan sebagai pusat mengundi dalam Pilihan Raya Negeri (PRN) Johor kerana tarikh pengundian pada 12 Mac bercanggah dengan peperiksaan Sijil Pelajaran Malaysia (SPM).
Menteri Kanan (Pendidikan), Datuk Dr. Radzi Jidin berkata, pihaknya akan menghantar surat rasmi kepada Suruhanjaya Pilihan Raya (SPR) bagi memaklumkan perkara tersebut dalam waktu terdekat.
Bagaimanapun katanya, pihaknya tidak mempunyai halangan sekiranya premis sekolah rendah diguna pakai sebagai pusat pengundian dalam PRN Johor.
“Saya dapat maklumat semalam bahawa sekolah menengah di negeri ini mungkin akan digunakan sebagai pusat mengundi PRN Johor akan datang.
“Tetapi kementerian masih belum terima permohonan secara rasmi daripada SPR dan kita juga sudah membuat ketetapan bahawa kita tidak mahu sekolah menengah digunakan sebagai pusat mengundi.
“Ini bagi memastikan bukan sahaja guru-guru dapat memberi tumpuan sepenuhnya kepada peperiksaan SPM, tetapi lebih utama adalah terhadap pelajar yang akan menduduki peperiksaan tersebut,” katanya.

Beliau berkata demikian dalam sidang akhbar yang diadakan selepas menghadiri Sesi Libat Urus Bersama Warga Pendidik dan Persatuan Ibu Bapa dan Guru (PIBG) Kota Iskandar di Hotel Trove di sini hari ini.
Tambahnya, pihaknya juga telah menerima banyak rungutan berhubung perkara itu khususnya daripada guru-guru dan ibu bapa yang mempunyai anak didik bakal menduduki SPM pada bulan Mac ini.
“Walaubagaimanapun, KPM tidak mempunyai sebarang halangan sekiranya premis sekolah rendah hendak digunakan sebagai pusat mengundi dalam PRN Johor ini.
“Ini kerana sekiranya premis sekolah menengah dijadikan pusat mengundi, ia akan melibatkan pelbagai proses seperti perubahan susunan meja dan pemasangan pelbagai peralatan bersesuaian yang akan menganggu kelancaran SPM.
Tambahnya, peperiksaan bertulis SPM 2021 akan dijalankan bermula pada 3 Mac sehingga 29 Mac ini manakala PRN Johor telah ditetapkan pada 12 Mac dengan pengundian awal akan dibuat pada 8 Mac.-K! ONLINE.


Selangor, Perak antara tujuh negeri terima amaran ribut petir
Oleh HARRITH HISHAM

12 Februari 2022, 7:38 pm
PETALING JAYA – Penduduk di negeri Perak, Pahang, Selangor, Kuala Lumpur, Putrajaya, Negeri Sembilan, Sarawak dan Sabah dinasihatkan supaya berwaspada ekoran amaran ribut petir dan hujan lebat.
Jabatan Meteorologi (MetMalaysia) dalam satu laporan berkata, cuaca buruk itu melibatkan seluruh kawasan Kuala Lumpur dan Putrajaya sehingga pukul 7 malam ini.
“Keadaan sama turut dijangka berlaku di Perak membabitkan Kinta, Perak Tengah, Kampar, Batang Padang dan Muallim manakala di Pahang melibatkan Temerloh, Maran, Kuantan dan Bera.
“Di Selangor pula membabitkan Kuala Selangor, Klang, Petaling, Kuala Langat, Hulu Langat dan Sepang sementara di Negeri sembil hanya tertumpu di Port Dickson,” katanya.
Sementara itu, bagi di sebelah barat, keadaan sama turut diramalkan berlaku di Sarawak melibatkan Kuching, Serian, Samarahan dan Miri (Subis, Beluru Miri dan Marudi).
“Di Sabah, cuaca buruk dijangka berlaku bagi kawasan Pantai Barat, Tawau (Lahad Datu), Sandakan, (Telupid, Kinabatangan, Beluran, dan Sandakan) dan Kudat.- K! ONLINE.


Tukang kebun Korea Utara ditahan, gagal pastikan bunga Kimjongilia mekar
Oleh KOSMO!

12 Februari 2022, 6:00 pm
PYONGYANG – Tukang-tukang kebun Korea Utara dihantar ke kem buruh selepas gagal memastikan beribu-ribu bunga ‘Kimjongilia’ begonia merah mekar ketika sambutan hari lahir Kim Jong-il, lapor akhbar Daily Mail, semalam.
Ia dinamakan sempena nama bekas pemimpin tertinggi Korea Utara yang telah meninggal dunia, Kim Jong-il.
Jalan di bandar-bandar negara itu secara tradisi akan dipenuhi dengan bunga menjelang sambutan hari lahir mendiang Kim Jong-il pada 16 Februari. Acara itu dikenali sebagai ‘Hari Bintang Bersinar’.
Bagaimanapun pada tahun ini, tukang-tukang kebun bergelut untuk mendapatkan bekalan kayu api bagi memastikan suhu dan kelembapan yang stabil di rumah-rumah hijau, tempat bunga Kimjongilia ditanam, lapor agensi berita Daily NK News.
Mereka dituduh mengabaikan tanaman dengan beberapa tukang kebun dijatuhi hukuman enam bulan di kem buruh kerana gagal menyediakan bunga mekar tepat pada masanya. Mendiang Kim Jong-il telah meninggal dunia ketika berusia 69 tahun pada 2011.
Pengurus sebuah ladang yang menanam Kimjongilia di daerah Samsu, wilayah utara Ryanggang turut terlibat dan dituduh kerana tidak menjaga tanaman dengan baik, kata sumber kepada agensi berita yang berpangkalan di Seoul itu.

Lelaki berusia dalam lingkungan 50-an dan hanya dikenali dengan nama keluarga Han itu dipecat daripada jawatannya di ladang setelah memberitahu pegawai-pegawai bahawa dia sukar untuk membuat bunga itu mekar untuk sambutan tersebut..
Seorang pekerja berusia 40-an yang dikenali dengan nama keluarha Choi turut dijatuhi hukuman kerana tidak menetapkan suhu rumah hijau dengan betul.
Penanam bunga bernama Kim, 40, turut dipanggil setiap hari untuk melaporkan keadaan bunga-bunga itu serta menulis laporan, tambah sumber tersebut. – Agensi


Hamil? Tunggu jumpa doktor dulu – Intan Saleh
Oleh HANISAH SELAMAT

12 Februari 2022, 6:54 pm
PETALING JAYA – Selebriti media sosial Intan Saleh mengakui keputusan alat ujian kehamilan menunjukkan tanda positif, namun hanya dapat mengesahkan perkara itu selepas bertemu doktor minggu depan.
Katanya, masih terlalu awal untuk berkongsi khabar gembira tersebut kepada umum selain akan sedia memaklumkan apabila sudah mendapatkan kepastian daripada pakar.
“Ia memang alat ujian kehamilan, cuma saya belum berjumpa doktor lagi bagi mengesahkan sama ada saya benar-benar mengandung.
“Saya merancang berjumpa doktor bagi mendapatkan kepastian pada minggu hadapan. Sekiranya hamil, pasti saya akan berkongsi kepada semua.
“Buat masa ini saya pun tidak pasti usia kandungan sekiranya betul hamil tetapi ramai kenalan terdekat mengatakan pipi saya sekarang nampak semakin tembam.
“Mungkin saya nampak agak berisi kerana makan lebih berselera selepas berkahwin. Kalau benar hamil Alhamdulillah, minta doakan yang baik-baik” katanya kepada Kosmo! Online semalam.

Terdahulu pemilik nama sebenar Intan Liana Saleh, 37, itu berkongsi sambutan hari lahir suaminya, Aizam Yahya di sebuah restoran mewah berhampiran Menara Berkembar Petronas (KLCC).
Dalam perkongsian menerusi hantaran Instagram itu jelas kelihatan alat ujian kehamilan diletakkan di atas meja makan mereka.
Video berdurasi hampir dua minit itu menunjukkan insan kesayangannya meniup kek disusuli sesi buka hadiah berupa alat ujian kehamilan yang diletakkan di dalam sebuah bekas bulat.
Menerusi ruangan komen video tersebut ramai pengikut laman sosialnya yang perasan kewujudan kit ujian berkenaan tidak ketinggalan melayangkan ucapan tahniah
Di ruangan InstaStory pula seorang kenalan berkongsi berita kehamilan itu dengan menulis ‘baby bonda coming soon’ yang turut diulang siar olehnya.
Intan yang juga usahawan serta model sambilan bergelar isteri kepada Aizam yang 12 tahun lebih muda daripadanya pada 20 Disember 2021.
Sebelum ini namanya dikenali selepas terbabit dengan kisah pergolakan rumah tangga dengan bekas suaminya yang juga pemuzik Ude atau Muhammad Radzi Abdul Wahid, sekitar 2017.
Menerusi perkahwinannya dengan Ude yang hanya bertahan selama lima tahun, mereka dikurniakan dua cahaya mata, Arish Muqri, 8, dan Ariq Muqri, 6. – K! ONLINE


Saintis bangunkan vaksin Covid-19 boleh sedut
Oleh KOSMO!

12 Februari 2022, 7:00 pm
HAMILTON, KANADA – Sekumpulan saintis Universiti McMaster di Kanada membangunkan vaksin Covid-19  menggunakan kaedah sedutan yang  menawarkan perlindungan lebih menyeluruh dan tahan lama dalam melawan virus  SARS-CoV-2, lapor laman berita Wion News semalam.
Menerusi kajian yang diterbitkan dalam jurnal Cell, vaksin sedutan itu adalah lebih berkesan untuk mendorong tindak balas imunisasi kerana ia menyasarkan paru-paru dan saluran pernafasan, tempat di mana virus Covid-19  mula memasuki badan.
“Apa yang kami temui dalam penyelidikan bertahun-tahun ini adalah vaksin yang disalurkan ke paru-paru mendorong imuniti mukosa pernafasan pelindung menyeluruh.
“Ia merupakan satu ciri yang tidak dipunyai oleh vaksin yang disuntik,” kata ketua penyelidik, Profesor Zhou Xing.
Sementara itu, ketua bersama kajian praklinikal, Profesor Brian Lichty berkata, situasi pandemik kini menunjukkan bahawa bekalan vaksin menjadi satu cabaran besar buat seluruh dunia.
“Kaedah pemberian vaksin seperti ini dapat memperluaskan bekalan vaksin secara signifikan, sekali gus membawa perubahan kepada situasi pandemik,” ujarnya. – AGENSI


Usaha kerajaan tangani krisis ekonomi berhasil – PM
Oleh EDDY AQMAL MOHAMED HAMIDI

12 Februari 2022, 5:39 pm
PUTRAJAYA – Pertumbuhan Keluaran Dalam Negeri Kasar (KDNK) yang mencatatkan pertumbuhan sebanyak 3.1 peratus tahun lalu menunjukkan bahawa langkah yang dilaksanakan oleh kerajaan untuk menangani krisis ekonomi semakin membuahkan hasil.
Perdana Menteri, Datuk Seri Ismail Sabri Yaakob berkata, pertumbuhan tersebut akan terus terus didorong oleh pembukaan hampir semua sektor ekonomi serta sosial serta permintaan domestik dan luar yang tinggi.
“Paling penting adalah pertumbuhan ekonomi ini dapat dinikmati oleh semua lapisan rakyat dengan penigkatan sumber pendapatan dan mengekang kenaikan inflasi.
“Insya Allah dengan perancangan yang teliti dan kerjasama seluruh Keluarga Malaysia, hasrat ini akan tercapai,” katanya menerusi satu ciapan di laman Twitter hari ini.
Dalam pada itu, Ismail Sabri turut memaklumkan bahawa kadar pengangguran turut mencatatkan penurunan kepada 4.2 peratus dan peningkatan aliran pelaburan langsung asing melebihi RM50 bilion manakala jumlah perdagangan luar meningkat kepada RM2 trilion.
Terdahulu, Menteri Kewangan, Tengku Datuk Seri Zafrul Tengku Abdul Aziz semalam dilaporkan berkata bahawa tanda-tanda pemulihan ekonomi jelas kelihatan melalui prestasi KDNK Malaysia bagi tahun 2021 dengan pertumbuhan sebanyak 3.1 peratus, berbanding penguncupan sebanyak 5.6 peratus pada tahun sebelumnya.

Beliau berkata, prestasi ekonomi S4 2021 yang memberangsangkan telah disokong oleh penambahbaikan dalam pasaran buruh dengan kadar pengangguran berkurang kepada 4.2 peratus dan nilai jualan sektor pembuatan yang meningkat sebanyak 15.5 peratus pada Disember tahun lalu. -K! ONLINE.


22,802 kes baharu Covid-19
Oleh SITI A'ISYAH SUKAIMI

12 Februari 2022, 4:32 pm
PUTRAJAYA – Jangkitan harian Covid-19 terus mencatatkan peningkatan dengan 22,802 kes dilaporkan hari ini, menjadikan jumlah kumulatif sebanyak 3,019,163 kes.
Menerusi maklumat yang dikongsi oleh Ketua Pengarah Kesihatan, Tan Sri Dr. Noor Hisham Abdullah di laman Twitter, daripada jumlah tersebut, 104 kes (0.46 peratus) kategori tiga, empat dan lima serta 22,698 kes (99.54 peratus) kategori satu dan dua.
Mengikut pecahan, kategori satu sebanyak 5,029 kes (22.05 peratus), kategori dua sebanyak 17,669 kes (77.49 peratus), kategori tiga sebanyak 82 kes (0.36 peratus), kategori empat sebanyak 14 kes (0.06 peratus) dan kategori lima pula dengan lapan kes (0.04 peratus). -K!ONLINE


Tiga rakyat Britain dijangkiti virus Lassa, seorang maut
Oleh KOSMO!

12 Februari 2022, 5:10 pm
LONDON – Agensi Keselamatan Kesihatan Britain (UKHSA) mengesahkan satu kematian tragik melibatkan penyakit demam Lassa selepas beberapa jangkitan dikesan pada Rabu lalu, lapor akhbar The Sun UK, semalam.
Tiga jangkitan dikesan di England Timur selepas sebuah keluarga pulang dari melancong ke Afrika Barat.
“Kami mengesahkan kematian yang menyedihkan melibatkan seorang pesakit yang disahkan menghidap demam Lassa. Kami mengucapkan takziah kepada keluarga mangsa,’’ kata seorang jurucakap Yayasan NHS Bedfordshire.
“Kami akan terus menyokong keluarga pesakit, manakala kakitangan kami akan bekerjasama rapat dengan rakan sekerja daripada  UKHSA untuk menjalankan pengesanan kontak,’’ tambahnya.
Bagaimanapun, UKHSA mengesahkan bahawa risiko penularan virus tersebut kepada masyarakat adalah sangat rendah.
Demam Lassa adalah penyakit akut virus berdarah yang boleh membawa kepada pendarahan dalaman dan menjejaskan fungsi sistem organ.

Pesakit biasanya dijangkiti selepas terdedah kepada makanan atau barang yang mengandungi air kencing atau najis tikus. Ia juga boleh disebarkan melalui cecair dari badan pesakit.
Virus itu adalah daripada keluarga yang serupa dengan Ebola tetapi tidak menyebabkan kematian atau menular. Ia telah menjadi endemik di beberapa negara Afrika Barat.
Kebanyakan pesakit yang mengalami demam Lassa akan pulih sepenuhnya tetapi sesetengah daripada mereka akan sakit dengan teruk.
Demam Lassa  berasal dari bandar Lassa di  utara Nigeria. Demam itu mempunyai tempoh pengeraman selama 21 hari dan boleh berjangkit melalui cecair badan.  – Agensi


Nelayan gempar temui mayat reput
Oleh ISKANDAR SHAH MOHAMED

12 Februari 2022, 5:28 pm
KLANG – Suasana di Kampung Sungai Sireh Tambahan 2, Pelabuhan Klang di sini, gempar dengan penemuan mayat seorang lelaki yang reput berdekatan jeti nelayan kampung itu, hari ini.
Ketua nelayan kampung itu, Satarudin Kamal, 54, berkata mayat lelaki yang hanya berseluar dan berkasut dijumpai kira-kira 100 meter dari jeti.
Katanya, dia bersama beberapa nelayan dan polis kemudian bertindak menarik mayat berkenaan dengan menggunakan bot.
“Keadaan mayat lelaki itu dilihat sudah reput dan berbau busuk dan diserahkan kepada pihak polis untuk tindakan lanjut.
“Ia penemuan pertama nelayan di kawasan jeti berkenaan pada tahun ini,” katanya ketika ditemui di tempat kejadian.
Sementara itu, Ketua Polis Daerah Klang Selatan, Asisten Komisioner Cha Hoong Fong mengesahkan menerima laporan kejadian dan kes diklasifikasikan sebagai mati mengejut.

“Identiti lelaki itu belum dikenal pasti dan pemeriksaan awal mendapati mayat  berkenaan sudah reput.
“Mayat berkenaan dihantar ke Hospital Shah Alam untuk bedah siasat,” katanya. -K!ONLINE


SOP PRN Johor lebih longgar
Oleh ZAKKINA WATI AHMAD TARMIZI

12 Februari 2022, 5:34 pm
PORT DICKSON – Kementerian Kesihatan (KKM) memberi jaminan, prosedur operasi standard (SOP) bagi pelaksanaan Pilihan Raya Negeri (PRN) Johor akan lebih longgar berbanding SOP sewaktu PRN Melaka dan Sarawak.
Menterinya, Khairy Jamaluddin berkata, kelonggaran itu mengambil kira tiada wujudnya sebarang kluster jangkitan Covid-19 di dua PRN tersebut.
Bagaimanapun, menurutnya, perincian berhubung SOP di PRN Johor itu hanya akan diumumkan oleh Suruhanjaya Pilihan Raya (SPR) sebelum hari penamaan calon.
“SOP PRN Johor ada sedikit kelonggaran. Saya melihat daripada segi dua perkara, PRN Melaka dan Sarawak ramai mengecam kerana saya membenarkan PRN Melaka dan Sarawak sedangkan pada waktu itu, kami sudah yakin dengan liputan vaksinasi, SOP yang ketat dan tidak akan berlaku peningkatan kes.
“Saya juga menyimpan banyak komen dalam media sosial bahawa saya nak memudaratkan kesihatan negara dengan membenarkan PRN. Sekarang ini akan berlaku peningkatan kes disebabkan negara sedang mengalami gelombang Omicron tetapi bezanya seperti saya sebut tadi saya mengharapkan kes tidak bergejala teruk dan boleh diteruskan dengan mengadakan pilihan raya.
“SOP masih agak ketat namun bukan seperti sebelum pandemik Covid-19 kerana ada perkara Kementerian Kesihatan tidak benarkan dan perkara yang dibenarkan, serta lebih banyak benda saya akan benarkan berbanding PRN Melaka dan Sarawak,” katanya.

Beliau berkata demikian kepada pemberita selepas merasmikan Majlis Pemeteraian Kerjasama Promosi Kesihatan Antara Wellness Hub Kementerian Kesihatan Malaysia dan Rakan Strategik di Wellness Hub, Bagan Pinang di sini hari ini.-K!ONLINE


Hospital Pendang dijangka beroperasi September ini
Oleh JAMLIAH ABDULLAH

12 Februari 2022, 4:09 pm
PENDANG – Hospital Pendang di Kampung Manggol Pauh di sini dijangka beroperasi pada September ini sekali gus menamatkan penantian penduduk daerah ini sejak 40 tahun lepas.
Ahli Parlimen Pendang, Datuk Awang Hashim yang juga Timbalan Menteri Sumber Manusia berkata, pembinaan hospital itu yang bermula dua tahun lalu sudah 99 peratus siap.
“Alhamdulillah, inilah yang ditunggu-tunggu penduduk Pendang hampir 40 tahun lalu iaitu sejak pengambilan hak milik tanah pada 1983.
“Pada 2020 baru dapat dibina setelah hampir tiga kali perasmian dan peletakan batu asas yang mana bangunan tidak naik batu asas pun hilang,” katanya kepada pemberita selepas Majlis Penganugerahan Sijil Program empowerNCER: Latihan Kemahiran Dan Keusahawanan Peringkat Daerah Pendang di Dewan Cenderawasih Pendang di sini hari ini.
Katanya, pembinaan hospital itu sudah hampir siap dan hanya menunggu peralatan untuk dibawa masuk bagi memenuhi spesifikasi ditetapkan.
“Majlis penyerahan daripada kontraktor kepada kerajaan akan dibuat menjelang Jun ini dan dijangka digunakan sepenuhnya pada September ini,” jelasnya. – K! ONLINE


Kolaborasi dengan Joe, macam mimpi! – Naim Daniel
Oleh HANISAH SELAMAT

12 Februari 2022, 4:45 pm
PETALING JAYA – Penyanyi Naim Daniel menganggap kolaborasi bersama Joe Flizzow untuk single terbaharu berjudul Habis Sini umpama mimpi yang menjadi kenyataan.
Katanya, lebih membuatkan perasaannya terharu dan besar hati bercampur baur apabila ikon rap tersohor tempatan itu juga tidak mengambil masa lama untuk menyatakan persetujuan masuk studio dengannya.
“Segala perancangan merealisasikan Habis Sini bagai dipermudahkan walaupun pada asalnya lagu ini saya lama peram disebabkan ketika itu kita masih dalam fasa Perintah Kawalan Pergerakan (PKP).
“Selepas sudah sedia merakamkannya, saya memikirkan cara untuk menambah perisa bagi menjadikan dendangan ini nanti tampil dengan aroma istimewa.
“Jadi tercetuslah idea untuk mengundang Joe yang sememangnya punya aura tersendiri tambahan pula Habis Sini turut mempunyai suntikan muzik rap.
“Berdebar juga menunggu maklum balas daripada pihaknya, namun antara teruja dan terharu saya rasai ketika itu apatah lagi tak perlu tunggu lama jawapan ya daripada Joe. Macam mimpi,” katanya kepada Kosmo! Online.

Terdahulu, penyanyi berusia 24 tahun itu pernah bekerjasama dengan pemain gitar legenda, Man Kidal bagi lagu Sembah yang meraih sambutan positif pendengar.
Sekali lagi ingin bereksperimentasi menerusi kolaborasi bersama figura muzik dihormati, katanya Joe yang turut meraih perhatian bintang rap dunia, Snoop Dogg adalah calon impiannya untuk naskah baharu tersebut.
“Apabila idea ini saya suarakan kepada syarikat pengurusan WP Entertainment, mereka terus menghubungi Def Jam Recordings Malaysia selaku pihak pengurusan Joe.
“Malah pertama kali bekerja dengannya juga satu pengalaman istimewa selain sedia memberi penambahbaikan bagi menjadikan lagu itu lebih bagus.
“Bagi saya Joe sangat terbuka selain bukan seorang penghibur yang cerewet biarpun sudah bertaraf bintang sekali gu membuatkan proses rakaman berjalan lancar.
“Tidak dinafikan auranya lain macam sepanjang dalam di studio sekali gus menjadikan Habis Sini tampil istimewa. Pengalaman ini nyata sangat berharga,” katanya yang mendapatkan khidmat SonaOne sebagai penerbit.
Kongsi Naim lagi, proses rakaman karya berkenaan akhirnya dapat disempurnakan pada Ramadan tahun lalu yang hanya membabitkan satu sesi sahaja.
Habis Sini mengisahkan realiti kehidupan manusia yang bertemu dengan manusia yang menyebarkan aib orang lain, sedangkan dirinya sendiri masih penuh cela.
Lagu berkenaan dilancarkan sejak 2 Februari lalu dalam semua platform penstriman iaitu Spotify, Apple Music, YouTube dan Joox, manakala muzik video pula boleh ditonton menerusi saluran YouTube World Peace Entertainment. – K! ONLINE


Paras air empangan Tasik Bukit Merah meningkat
Oleh WAT KAMAL ABAS

12 Februari 2022, 4:17 pm
PARIT BUNTAR – Pesawah di daerah ini boleh menarik nafas lega kerana bekalan air ke sawah akan disalurkan mengikut jadual yang ditetapkan berikutan peningkatan paras air di Tasik Empangan Bukit Merah.
Pengerusi Perladangan, Pertanian dan Bekalan Makanan, Razman Zakaria berkata, paras air di tasik itu mencatatkan peningkatan dalam beberapa hari ini kerana hujan.
“Paras air di empang tasik ini berada pada bacaan 7.46 meter hari ini berbanding 6.41 minggu lalu kerana berlakunya hujan di kawasan ini.
“Sehubungan itu, ,bekalan air ke sawah padi untuk kompatmen A, B dan C akan mengikut jadual asal tanpa ada penjadualan semula,” katanya selepas menghadiri Majlis Sambutan Tahun Baru Cina anjuran Lajnah Perpaduan Nasional Perak di Taman Kerian Permai Parit Buntar dekat sini hari ini.
Menurut Razman, pengairan penanaman padi bagi musim 1/2022 akan disalurkan kepada kompatmen A bermula Isnin depan melibatkan kawasan seluas 1,365 hektar.
“Selepas itu bekalan air akan disalurkan pada kompatmen yang lain seperti kompatmen B dan C dengan keluasan 7,695 hektar.

“Cadangan pembenihan awan tidak akan dilakukan pada masa ini memandangkan paras air yang kian meningkat di empangan tasik itu,” ujarnya. – K! ONLINE


Lagi kes hilang terjun Sungai Klang
Oleh ABDUL RAZAK IDRIS

12 Februari 2022, 5:30 pm
KLANG – Seorang lelaki dilaporkan hilang selepas terjun ke Sungai Klang di Jambatan Diauddin Jalan Tengku Kelana, hari ini.
Ini merupakan kejadian kedua berlaku sepanjang minggu ini dengan sebelum ini di Jambatan Raja Muda, Selasa lalu.
Penolong Pengarah Operasi Bomba dan Penyelamat Selangor, Hafisham Mohd. Noor berkata, 16 anggota termasuk pegawai dari tiga buah balai dikejarkan bagi operasi mencari dan menyelamat sejurus menerima panggilan kecemasan pukul 10.15 pagi.
Katanya, ini melibatkan Balai Bomba dan Penyelamat Kota Raja, Shah Alam dan Pelabuhan Klang serta Pasukan Penyelamat Di Air (PPDA) selain dibantu Angkatan Pertahanan Malaysia.
“Berdasarkan maklumat, lelaki itu telah terjun ke dalam sungai klang dari atas jambatan Diauddin.
“Operasi pencarian masih diteruskan sehingga jarak tiga kilometer dari lokasi kejadian,” jelasnya dalam kenyataan hari ini. -K!ONLINE


Tok Bali berpotensi jadi hab halal perikanan
Oleh TOREK SULONG

12 Februari 2022, 5:03 pm
PASIR PUTEH – Kawasan Tok Bali di sini berpotensi untuk dijadikan sebagai pelabuhan hab halal terbesar bagi rantau Asia dalam tempoh Rancangan Malaysia Ke-12 (RMK-12) sehingga tahun 2025.
Timbalan Menteri Pertanian dan Industri Makanan II, Datuk Dr. Nik Muhammad Zawawi Salleh berkata, potensi itu dilihat menerusi kepelbagaian produk berasaskan ikan yang dihasilkan menerusi industri kecil dan sederhana (IKS) yang memerlukan penjanaan semula.
Menurutnya, Tok Bali berpotensi besar direalisasikan sebagai pelabuhan terkemuka berlandaskan logistik dan laluan utama laut antara negara China, Thailand dan Vietnam.
“Sehubungan dengan itu, beberapa kemudahan asas lain seperti kilang ais yang terbesar bernilai lebih RM10 juta sedang dibina bagi memenuhi permintaan pengusaha bot tempatan.
“Kerajaan juga akan membina pangkalan khas untuk perusahaan ikan tuna yang dihasilkan oleh bot laut dalam di perairan antarabangsa bagi tujuan eksport selain memenuhi permintaan domestik,” katanya ketika ditemui pemberita pada Program Jualan Keluarga Malaysia peringkat Parlimen Pasir Puteh di sini hari ini.
Nik Muhammad Zawawi yang juga Ahli Parlimen Pasir Puteh berkata, syarikat pemprosesan tuna juga memaklumkan bahawa pihaknya sudah bersedia untuk melabur sebanyak RM16 juta bagi membangunkan perusahaan berkenaan.

Menurutnya, beliau yakin pelabuhan itu akan menjadi pusat perdagangan yang terkemuka lebih-lebih lagu ia disokong oleh Projek Laluan Rel Pantai Timur (ECRL) dan intensif pencukaian oleh kerajaan yang akan menarik lebih banyak pelabur di Tok Bali. – K! ONLINE


Nak beli iPhone 13 RM250, jurujual rugi RM2,310
Oleh ABDUL RASHID ABDUL RAHMAN

12 Februari 2022, 3:40 pm
KUANTAN – Akibat terpedaya dengan iklan jualan telefon pintar iPhone yang murah seorang jurujual mengalami kerugian RM2,310 selepas ditipu dalam urusan pembelian iPhone 13 secara dalam talian di sini.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, kejadian bermula kelmarin apabila mangsa berumur 25 tahun yang berada di rumahnya di Jalan Haji Ahmad di sini melihat iklan jualan iPhone 13 pro berharga RM250 di laman Instagram.
“Mangsa telah berhubung dengan penjual di nombor 6285311725779 dan setelah berbincang, mangsa berminat untuk membeli sebuah telefon bimbit jenama iPhone 13 pro berwarna ‘sierra blue’ yang berharga RM250.
“Bagi membuat pembelian tersebut mangsa telah membuat empat kali transaksi ke dalam dua akaun bank atas nama Mat Saad bin Shaari sehingga berjumlah RM2,310 menggunakan wang simpanan dan meminjam dari rakannya,” katanya dalam kenyataan di sini hari ini.
Katanya, selepas pembayaran berkenaan suspek masih meminta mangsa menjelaskan pembayaran kastam menyebabkan mangsa berasa diperdaya dan membuat laporan polis.
Menurut Mohd. Wazir kes berkenaan disiasat mengikut Seksyan 420 Kanun Keseksaan dan siasatan masih giat dilakukan bagi mengesan suspek.

Katanya, berdasarkan siasatan awal mendapati modus operandi dalam kes itu ialah suspek memperdaya mangsa dalam urusan pembelian iPhone di Instagram sehingga mangsa mengalami kerugian. – K! ONLINE


Larangan main mercun sempena Chap Goh Mei
Oleh NOR AZIAH MAT NOH

12 Februari 2022, 3:52 pm
KUALA LUMPUR – Polis Diraja Malaysia (PDRM) hari ini mengingatkan larangan memiliki, menjual, membeli atau bermain mercun dan bunga api masih berkuat kuasa menjelang perayaan Chap Goh Mei pada Selasa depan.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, hanya bunga api jenis ‘Pop-Pop’ dan ‘Happy Boom’ sahaja dibenarkan kerana tidak mengandungi bahan bakar merbahaya.
“Bagaimanapun, penjualan kedua jenis mercun ini masih memerlukan permit dari Ibu Pejabat Polis daerah mengikut spesifikasi ditetapkan.
“Sesiapa yang didapati memiliki, menjual, membeli, bermain mercun atau bunga api selain yang dibenarkan boleh dikenakan tindakan di bawah Seksyen 7 serta 8 Akta Bahan Letupan 1957,” katanya dalam satu kenyataan hari ini.
Jelasnya, perbuatan itu turut melanggar peruntukan Seksyen 3(5) Akta Kesalahan-Kesalahan Kecil 1955 dan boleh dihukum penjara tidak lebih satu bulan atau denda sehingga RM100.
“PDRM menasihatkan orang ramai agar terus mematuhi undang-undang supaya dapat mengelak kejadian yang tidak diingini berlaku,” ujarnya. – K! ONLINE


Kemajuan projek ECRL kini 27.19 peratus
Oleh MOHD AZLI ADLAN

12 Februari 2022, 3:58 pm
KUALA TERENGGANU – Projek Laluan Rel Pantai Timur (ECRL) yang menghubung negeri-negeri Pantai Timur sepanjang 665 kilometer kini sudah mencapai kemajuan sebanyak 27.19 peratus.
Ketua Pegawai Eksekutif Malaysia Rail Link Sdn. Bhd. (MRL), Datuk Seri Darwis Abdul Razak berkata, walaupun berlaku sedikit kelewatan berikutan pelaksanaan Perintah Kawalan Pergerakan (PKP) sebelum ini, jajaran Seksyen A hingga C1 merangkumi Kelantan hingga Selangor optimis dapat disiapkan pada Disember 2026.
“Kita mengalami sedikit kelewatan (projek ECRL) tetapi boleh ‘kejar’ balik, secara keseluruhannya kita boleh capai kemajuan lebih baik pada tahun ini.
“Jajaran Kelantan, Terengganu hingga Pahang dan Selangor iaitu Seksyen A, B dan C1 bakal beroperasi pada 1 Januari 2027,” katanya ketika ditemui selepas menghadiri program Jalinan Kasih Kastam di Sekolah Kebangsaan Bukit Bayas di sini hari ini.
Darwis berkata, peningkatan kes harian Covid-19 sejak akhir-akhir ini tidak akan mengganggu kelancaran projek ECRL memandangkan pihaknya sentiasa mengikut prosedur operasi standard (SOP) norma baharu ditetapkan secara ketat.
Tambah beliau, perkembangan semasa itu juga dilihat tidak akan menjejaskan kos pembinaan ECRL yang kekal RM50.272 bilion seperti dipersetujui kerajaan sebelum ini.

“Proses pengambilan tanah juga sedang berjalan lancar dan dijangka selesai sepenuhnya pada penghujung tahun 2023. Kebanyakan di kawasan jajaran utama, (pengambilan tanah) telah selesai.
“Begitupun sebahagian lagi masih dalam proses pendengaran perbicaraan tanah (berhubung rundingan pampasan),” katanya. – K! ONLINE


Jerai Geopark sasar pengiktirafan bertaraf dunia
Oleh NUR SYAZWANA MANSOR

12 Februari 2022, 4:06 pm
SUNGAI PETANI – Jerai Geopark di daerah Kuala Muda dan Yan dekat sini disasarkan menjadi Global Geopark atau geopark bertaraf dunia menjelang tahun 2025.
Pengurus Jerai Geopark, Mohd. Amin Ali berkata, pihaknya bersama Majlis Daerah Yan (MDY) berhasrat menjadikan Jerai Geopark sebagai Global Geopark ketiga di negara ini selepas Geopark Langkawi di Kedah dan Geopark Kinabalu di Sabah yang akan menyusul dalam masa terdekat ini.
Beliau berkata, Jerai Geopark berjaya mengekalkan status Jerai Geopark Kebangsaan untuk tempoh empat tahun lagi.
“Bagaimanapun kita tidak mahu terus ‘terlekat’ di peringkat kebangsaan dan menyasarkan untuk naik taraf ke peringkat dunia menjelang tahun 2025.
“Pelbagai usaha yang kita lakukan untuk mencapai hasrat tersebut dengan sokongan penuh daripada kerajaan negeri,” katanya yang juga Pengarah Jabatan Pembangunan Masyarakat, Majlis Perbandaran Sungai Petani Kedah (MPSPK).
Beliau berkata demikian kepada pemberita selepas menghadiri Program Eksplorasi Berkayak Sungai [email protected] Geopark 2022 di Kompleks Pelancongan Jeti Sungai Merbok, Semeling dekat sini hari ini. – K! ONLINE


Program UMK Putrajaya perkasakan usahawan muda
Oleh EDDY AQMAL MOHAMED HAMIDI

12 Februari 2022, 4:02 pm
PUTRAJAYA – Usaha Kementerian Wilayah Persekutuan (KWP) memperkasakan usahawan muda dipertingkatkan lagi dengan penyerahan sebanyak enam buah kiosk perniagaan kepada mereka yang layak menerusi program Usahawan Muda Kota (UMK) Putrajaya di sini hari ini.
Pengarah Bahagian Perlesenan Perbadanan Putrajaya (PPj), Jeffri Mustapa berkata, usaha berkenaan selaras dengan hala tuju disuarakan Menteri Wilayah Persekutuan, Datuk Seri Dr. Shahidan Kassim yang meminta agar PPj mempergiatkan usaha menyokong usahawan kecil.
“Pada hari ini, kita telah menyerahkan kios-kios perniagaan kepada enam orang usahawan muda terpilih yang telah dikenal pasti layak agar mereka dapat berniaga dengan lebih selesa dan selamat.
“Sebelum ini mereka menjalankan perniagaan di kaki lima, tepi jalan dan sebagainya jadi kita sediakan kios di lokasi yang menjadi tumpuan penduduk Putrajaya untuk mereka selain bantuan logistik lain serta ilmu untuk memajukan perniagaan,” katanya.
Beliau berkata demikian pada sidang akhbar selepas menyempurnakan majlis penyerahan kios kepada enam penerima di Karnival Mini Usahawan Muda yang bertempat di Pekarangan Medan Selera Presint 9 di sini, hari ini.
Menurut Jeffri, program UMK Putrajaya telah menerima sambutan menggalakkan daripada para usahawan yang bukan sahaja terdiri daripada penduduk Putrajaya malah mereka yang menetap di kawasan berhampiran sejak pengumumannya pada Julai 2020 lalu.

“PPj komited untuk menyediakan sebanyak 161 lot perniagaan menerusi UMK yang telah dirancang di sekitar Putrajaya sehingga 2023 dan setakat ini sebanyak 105 lot perniagaan telah ditawarkan kepada usahawan di sini.
“Sasaran UMK Putrajaya adalah usahawan yang boleh dibimbing oleh usahawan produk francais atau ikonik dan mudah memulakan perniagaan tanpa memerlukan modal yang besar,” katanya.
Sementara itu, salah seorang penerima kios, Muhammad Danial Aiman Zainuddin, 28, menzahirkan ucapan terima kasih kepada pihak PPj di atas penyerahan kios berkenaan yang diharapkan dapat membantu mengembangkan lagi perniagaannya.
Muhammad Danial yang juga pengasas Takoyaki Bro memaklumkan sebelum ini dia menjalankan perniagaan di medan selera berkenaan tanpa unit kedai dan pernah mengalami kerugian yang besar selepas gerainya dibadai ribut dan hujan lebat.
“Sebelum ini gerai saya pernah dilanda angin kuat sehingga barang perniagaan bertaburan di atas lantai jadi selepas adanya kios ini saya rasa lebih selamat apabila terlindung daripada hujan lebat dan angin kuat,” ujar beliau.
Difahamkan, bagi merancakkan lagi program UMK Putrajaya pada tahun ini, PPj akan menyediakan lagi tambahan 10 kios baharu yang bakal disiapkan pada akhir tahun ini dan 16 lagi kios pada tahun 2023. – K! ONLINE


Petugas PPV didakwa tidak hormat orang tua
Oleh KOSMO!

12 Februari 2022, 3:50 pm
PETALING JAYA- Seorang pengguna media sosial mendakwa petugas di Pusat Pemberian Vaksin (PPV) bertindak biadab dengan tidak menghormati orang tua ketika lelaki itu mendapatkan suntikan vaksin di situ.
Menerusi perkongsian video di TikTok milik Nordin Ahmad, petugas di PPV berkenaan dikatakan bertindak biadab apabila memberikan arahan kepada orang ramai dengan bahasa kasar.
Difahamkan, kejadian itu berlaku di PPV Bukit Jalil di mana ia menjadi lokasi mega bagi pemberian dos penggalak bagi rakyat yang tinggal sekitar Lembah Klang.
Video dimuat naik lelaki itu ditonton lebih 2.6 juta kali selain mendapat reaksi balas melebihi 5,800 komen.
Dalam pada itu, rata-rata pengguna media sosial memberi reaksi pelbagai terhadap insiden berkenaan selain mendoakan agar salah faham itu dapat diselesaikan dengan cara baik.
“Mungkin ada salah faham antara petugas dan pak cik itu, moga diselesaikan cara baik,” kata Mami Ina Zai.

“Tegas itu perkara biasa, jangan sampai biadab, kerja macam tu ringan jangan kecoh. Macam buat kerja berat sangat,” kata Hobiatok6.
“Pernah jadi petugas PPV, dan maaf cakap, kadang-kadang geng pak cik ini suka buat kepala, ramai hati perlu dijaga, bukan seorang,” ujar Aries Azam. -K! ONLINE


Covid-19: Garis panduan pengoperasi pejabat kerajaan diteliti
Oleh MOHD AZLI ADLAN

12 Februari 2022, 3:08 pm
KUALA TERENGGANU – Kerajaan sedang meneliti keperluan untuk mengetatkan semula garis panduan pengoperasian pejabat kerajaan melibatkan kehadiran, kaunter perkhidmatan dan mesyuarat berikutan peningkatan mendadak kes harian Covid-19 sejak akhir-akhir ini.
Ketua Setiausaha Negara, Tan Sri Mohd. Zuki Ali berkata, beliau akan memutuskan perkara tersebut mengikut garis panduan termasuk Bekerja di Rumah (BDR) telah dikeluarkan Majlis Keselamatan Negara (MKN) sebelum ini.
“Kita akan teliti dan bincang dalam jawatankuasa di peringkat Menteri. Kalau itu (ketatkan operasi pejabat kerajaan) diputuskan, kita akur tetapi setakat ini tiada perbincangan ke arah itu.
“Begitupun jawatankuasa tersebut (baru-baru ini) telah memberi ingatan agar kita (penjawat awam) berhati-hati dan waspada berikutan peningkatan kes (Covid-19),” katanya selepas merasmikan program Jalinan Mesra Kastam di Sekolah Kebangsaan Bukit Bayas di sini hari ini.
Beliau mengulas peningkatan kes harian Covid-19 yang kini kembali mencecah lebih 20,000 selain kadar kebolehjangkitan negara pada kelmarin mencatatkan nilai Rt 1.51.
Mohd. Zuki berkata, setakat ini, seramai 1.4 juta penjawat awam negara ini diminta berkhidmat seperti biasa mengikut garis panduan yang sedang digunapakai.

Tambah beliau, mustahak bagi semua kakitangan kerajaan itu sentiasa mematuhi prosedur operasi standard (SOP) norma baharu ditetapkan dan mengikut arahan diberikan pihak berwajib. – K! ONLINE


Ebby Yus dapat rumah mampu milik RM56,000
Oleh MOHAMMAD SHAHEMY AZMI

12 Februari 2022, 3:29 pm
PETALING JAYA – Walaupun tidak mendapat semula rumah impian yang musnah dalam kejadian banjir baru-baru ini, pelakon dan juga pelawak Ebby Yus terharu apabila menerima sumbangan kerajaan berbentuk rumah mesra rakyat bernilai RM56,000.
Ebby atau nama lengkapnya Muhammad Yunus Abdul Rashid, 56, ketika dihubungi Kosmo! Online bersyukur atas pemberian rumah oleh kerajaan yang dibina di tapak rumah asal yang musnah dihanyutkan banjir pada Disember tahun lalu.
“Alhamdulillah. Saya bersyukur diberi rumah oleh kerajaan selepas bencana yang berlaku baru-baru ini. Walaupun bukan rumah impian yang saya idam-idamkan sebelum ini, sekurang-kurangnya saya diberi ‘sesuatu’ sebagai ganti.
“Rumah baharu ini dibina di tempat yang sama, cuma lokasinya agak jauh berselang kira-kira tiga lot dari tapak rumah asal yang dihanyutkan banjir,” katanya.
Kata Ebby, dia belum memikirkan lagi untuk membuat sebarang pengubahsuaian atau penambahan pada rumah baharunya kerana mengakui tidak mempunyai modal untuk melakukannya.
“Saya difahamkan rumah tersebut akan siap dibina dalam masa dua bulan. Setakat ini saya belum bercadang untuk melakukan apa-apa penambahan kerana memerlukan modal yang besar.

“Saya ada bercadang nak tambak kawasan terhakis dan memasang benteng penahan. Tetapi modalnya besar. Malah kalau pasang benteng pun tak boleh beri apa-apa jaminan kalau hendak dibandingkan dengan kuasa alam,” katanya.
Ketika disoal tentang harapannya, Ebby berharap rumah baharunya nanti dapat disiapkan dengan baik untuk diduduki.
“Kalau ikutkan impian saya lain. Tetapi apa pun saya tetap bersyukur dan berharap supaya dimurahkan rezeki oleh Allah SWT,” katanya.
Sementara itu, Ebby turut berkongsi perkembangan kesihatannya yang sebelum ini diuji dengan masalah paru-paru.
“Alhamdulillah, doktor sudah buat pemeriksaan dan keadaan paru-paru saya sekarang tidak memerlukan rawatan sampai perlu ditebuk. Walau bagaimanapun, saya perlu menjalani rawatan susulan di hospital.
“Terima kasih sebab ingat dan mendoakan kesihatan saya pulih. Terima kasih buat semua yang mendoakan dan percayalah, doa kepada saya berbalik kepada kalian semua. Doa yang baik-baik,” katanya.
Terdahulu, Ebby mengalami kerugian lebih RM200,000 apabila rumah baharu yang dibinanya di Kampung Paya Lebar, Hulu Langat sejak empat tahun lalu musnah sepenuhnya dalam kejadian banjir pada 18 Disember lalu.
Kediaman dua tingkat yang dibina Ebby di atas tanah dibeli secara kongsi bersama abangnya itu dibangunkan berperingkat mengikut modal yang dikumpul hasil kerjaya seninya.
Malah, rumah impian Ebby itu hanya tinggal 10 peratus saja untuk siap sepenuhnya dan dia juga sudah merancang masuk tinggal di situ pada Januari lalu. – K! ONLINE


Lelaki maut lori terbalik
Oleh NOR AZIAH MAT NOH

12 Februari 2022, 3:55 pm
KUCHING – Seorang lelaki maut apabila lori muatan berat yang dipandu kemalangan dan terbalik di Kilometer (KM) 10, Jalan Betong menghala ke Sarikei pagi tadi.
Jurucakap Jabatan Bomba dan Penyelamat Betong, Pegawai Bomba Kanan (PBK) II, Jusmandie Jamaie berkata, insiden itu berlaku sekitar pukul 9.24 pagi tadi.
“Seramai lapan anggota Balai Bomba dan Penyelamat (BBP) Betong dikejarkan ke lokasi kejadian dan mendapati sebuah lori dengan muatan sepuluh tan dalam keadaan terbalik setelah terlibat dalam kemalangan.
“Mangsa yang berusia 39 tahun itu berada di bahagian pemandu dengan sebahagian tangan tersepit dibawah lori menyebabkan kerja-kerja menyelamat agak sukar,” katanya dalam satu kenyataan hari ini.
Jelasnya, pasukan penyelamat terpaksa mendapatkan bantuan jentera jengkaut dari TRC Pan Borneo untuk menstabilkan dan mengangkat lori bagi mengeluarkan mangsa.
“Lelaki itu berjaya dikeluarkan dalam tempoh 20 minit, tetapi telah disahkan meninggal dunia oleh pihak perubatan.

“Mangsa telah diserahkan kepada pihak polis untuk tindakan selanjutnya dan operasi tamat sepenuhnya pada pukul 10.30 pagi tadi,” ujarnya. – K! ONLINE


Ebit Lew Islamkan wanita, anak di Sabah
Oleh HARRITH HISHAM

12 Februari 2022, 3:45 pm
PETALING JAYA – ‘Sebak dan sayu’. Itulah ungkapan perasaan seorang pendakwah bebas, Ebit Lew apabila seorang wanita bersama anaknya dipercayai telah mengejarnya untuk memeluk Islam.
Ebit dalam satu hantaran di Facebook berkongsi kisah wanita tersebut yang sebenarnya sudah lama berhasrat ingin berjumpa sejak mendengar ceramah beliau di Lahad Datu pada tahun 2019.
Jelas Ebit, keluarga yang tinggal di Kundasang itu juga sudah lama mengikutinya di media sosial.
“Syukur terjumpa masa minum pagi dan dia ingin memeluk Islam.
“Saya ajar syahadah tadi dan minta pertolongan Persatuan An Nisa Masjid Jamek Kundasang membantu,” katanya.
Selain itu, Ebit turut mengucapkan tahniah kepada wanita itu dan anaknya berserta iringan doa.

Terdahulu, Ebit memberitahu dalam satu hantaran bahawa beliau akan mengunjungi negeri di bawah bayu itu selama 40 hari. -K!ONLINE


Tak tahu punca, Daddycap kerap demam, sesak nafas
Oleh MOHAMMAD SHAHEMY AZMI

12 Februari 2022, 1:40 pm
PETALING JAYA – Penyanyi rap sensasi Caprice atau Daddycap bingung tentang masalah kesihatan yang dialaminya apabila sudah beberapa kali dimasukkan ke hospital kerana mengalami masalah pernafasan.
Menerusi satu hantaran yang dimuat naik dalam Instagram miliknya, pemilik nama lengkap Ariz Ramli itu memaklumkan dirinya sudah melakukan ujian calitan Covid-19 sebanyak empat kali dan keputusannya adalah negatif.
“Alhamdulillah selepas empat kali melakukan ujian calitan Covid-19 dalam masa dua minggu, masalah kesihatan saya bukan disebabkan Covid-19.
“Maaf kerana ‘menghilang’ selama dua minggu kerana kerap keluar dan masuk hospital. Pagi tadi (semalam) sempat lari sekejap untuk pembentangan (urusan kerja),” tulisnya dalam Instagram.
Ujar pelantun lagu Pilihanku itu lagi, sejak dua minggu lalu dia kerap demam dan mengalami sesak nafas, namun negatif daripada dijangkiti Covid-19.
Lebih membingungkan, sehingga kini doktor masih tidak tahu punca masalah kesihatan yang dialaminya kerana kerap demam dan sesak nafas.

“Doktor masih tidak tahu lagi punca saya demam dan sesak nafas. Insya-Allah saya okey,” katanya.
Sementara itu, menerusi hantaran yang dimuat naik dalam InstaStory miliknya, penyanyi berusia 34 tahun itu bersyukur apabila isterinya, Farra Inalis serta anak tirinya, Aleesya Sofea bebas daripada Covid-19 selepas melakukan ujian calitan semalam.
“Untuk langkah berjaga-jaga, semua ahli keluarga saya telah melakukan ujian calitan Covid-19. Alhamdulillah semua negatif,” ujarnya. – K! ONLINE


Kerajaan kenal pasti 92 projek sakit babitkan kementerian
Oleh ROSALWANI CHE SOH

12 Februari 2022, 2:57 pm
JELI – Kerajaan telah mengenal pasti sebanyak 92 projek sakit atau bermasalah melibatkan projek di bawah kementerian di seluruh negara sehingga menyebabkan kelewatan melebihi jadual dua bulan atau 20 peratus berbanding tempoh pelaksanaan yang ditetapkan.
Menteri di Jabatan Perdana Menteri (Ekonomi), Datuk Seri Mustapa Mohamed berkata, antara punca utama yang dikenal pasti menjadi penyumbang kepada masalah itu adalah kelewatan kontraktor menyiapkan projek, perunding selain isu melibatkan pelaksanaan projek seperti masalah koordinasi antara klien, agensi pelaksana dan pihak ketiga.
Menurutnya, daripada jumlah itu, sebanyak 22 projek projek sakit merupakan projek di bawah Kementerian Pendidikan dan menjadi antara jumlah yang paling banyak masalah berbanding dengan kementerian lain.
“Mengikut negeri pula, Sabah mempunyai projek sakit yang paling tinggi iaitu sebanyak 16 projek.
“Sehubungan dengan itu, kita telah mengambil tindakan sewajarnya untuk memantapkan kriteria pemilihan dan pelantikan kontraktor, perunding selain usaha-usaha meningkatkan kemahiran penjawat awam dalam menguruskan
projek pembangunan negara,” katanya.
Beliau berkata demikian pada sidang akhbar selepas Majlis Perasmian Projek Pintasan Jalan Chedok ke Nibong di Bukit Bunga di sini hari ini. – K! ONLINE


Malaysia jalin kerjasama tingkat kualiti pengajian tinggi dengan Georgia
Oleh PETAH WAZZAN ISKANDAR

12 Februari 2022, 2:14 pm
PUTRAJAYA – Buat julung kalinya, Malaysia dan Georgia menjalin kerjasama bagi meningkatkan kualiti bidang pengajian tinggi menerusi Memorandum Persefahaman (MoU) dalam usaha memperkasakan pendidikan kedua-dua negara.
Ketua Pegawai Eksekutif Agensi Kelayakan Malaysia (MQA), Prof Datuk Dr. Mohammad Shatar Sabran berkata, kerjasama itu membabitkan pemudahcaraan usahasama dalam sektor pengajian tinggi antara institusi pengajian tinggi (IPT) kedua-dua negara dan aktiviti penyelidikan.
Katanya, kerjasama itu turut membabitkan pertukaran maklumat, staf akademik, guru, pelatih, pelajar, pakar dalam kalangan kalangan warga Kementerian Pengajian Tinggi (KPT) dengan Kementerian Pendidikan dan Sains Georgia yang bakal memberi manfaat kepada kedua-dua pihak.
“Pihak MQA akan bekerjasama rapat dengan Georgia Accrediting Commission (GAC) supaya secara langsung dapat menyetarakan jaminan kualiti program akademik IPT antara kedua-dua negara.
“Inisiatif ini akan membantu merealisasikan hasrat KPT untuk menarik minat 250,000 pelajar antarabangsa ke negara ini seterusnya menjadikan Malaysia sebagai hab pendidikan global,” katanya pada Majlis Menandatangani MoU antara kerajaan Malaysia dengan kerajaan Georgia atas kerjasama dalam bidang pengajian tinggi, di ibu pejabat KPT di sini, baru-baru ini.-K! ONLINE


JKDM terima peralatan kamera badan Jun ini
Oleh MOHD AZLI ADLAN

12 Februari 2022, 2:52 pm
KUALA TERENGGANU – Pemakaian kamera badan dalam kalangan anggota penguat kuasa Jabatan Kastam Diraja Malaysia (JKDM) dijangka boleh dilaksanakan pada pertengahan tahun ini.
Ketua Pengarah JKDM, Datuk Seri Abdul Latif Abdul Kadir berkata, perolehan bagi peralatan yang bertujuan meningkatkan integriti anggota jabatan tersebut bakal diterima pada bulan Jun depan.
“Pemakaian peralatan kamera badan berkenaan akan dilakukan secara berperingkat dan pada fasa pertama ini, ia dijangka melibatkan lebih 100 anggota penguat kuasa.
“Selain itu, anggota JKDM yang bertugas sebagai frontliner (barisan hadapan), contohnya di KLIA (Lapangan Terbang Antarabangsa Kuala Lumpur) dan stesen-stesen di sempadan (negara) juga akan memakai peralatan terbabit,” katanya ketika ditemui pada program Jalinan Mesra Kastam di Sekolah Kebangsaan Bukit Bayas di sini hari ini.
Kosmo! 23 Julai 2020 melaporkan kerajaan pada tahun 2019 bersetuju untuk melaksanakan penggunaan kamera badan pada pegawai penguat kuasa seperti kastam, polis dan imigresen bagi menangani kes salah laku termasuk rasuah.
Cadangan penggunaan kamera badan itu dipersetujui memandangkan terdapat pelbagai dakwaan salah laku pegawai semasa bertugas termasuk memukul orang yang disiasat.

Penggunaan kamera badan bukan perkara baharu dalam kalangan pasukan penguat kuasa kerana telah dilaksanakan di negara-negara maju antaranya Australia dan Amerika Syarikat. – K! ONLINE


Sinovac sebagai dos penggalak di PPV bermula Isnin ini
Oleh EDDY AQMAL MOHAMED HAMIDI

12 Februari 2022, 2:18 pm
PUTRAJAYA – Vaksin Sinovac sebagai dos penggalak akan mula disediakan di semua Pusat Pemberian Vaksin (PPV) Offsite di bawah Program Imunisasi Covid-19 Kebangsaan (PICK) secara percuma mulai 14 Februari ini.
ProtectHealth Corporation Sdn. Bhd. berkata, ia susulan pengumuman Menteri Kesihatan, Khairy Jamaluddin Abu Bakar pada 7 Februari lalu untuk membenarkan penerima vaksin Sinovac sebelum ini mendapatkan vaksin berkenaan sebagai dos penggalak.
“Oleh itu, mereka yang layak untuk menerima dos penggalak dan ingin mendapatkan vaksin jenis Sinovac boleh menyemak senarai PPV Offsite di laman web ProtectHealth di pautan www.protecthealth.com.my.
“Bagaimanapun, Kementerian Kesihatan (KKM) masih mengesyorkan dos penggalak jenis Pfizer untuk penerima vaksin Sinovac kerana ia menawarkan tahap perlindungan yang lebih tinggi,” katanya menerusi satu kenyataan hari ini.
Tambah kenyataan itu, orang ramai yang mempunyai sebarang pertanyaan berkaitan perkara tersebut boleh menguhubungi ProtectHealth di talian 03 8687 2525 atau emel ke [email protected]. – K! ONLINE


Seronok bertukar duka, 6 diberkas main judi
Oleh MOHD SHARKAWI LONDING

12 Februari 2022, 2:01 pm
JOHOR BAHRU – Keseronokan enam pengunjung sebuah pusat hiburan karaoke bermain judi daun terup bertukar episod duka apabila mereka diberkas dalam kejadian di Taman Ungku Tun Aminah, Skudai di sini malam kelmarin.
Dalam operasi pada pukul 11.35 malam itu, keenam-enam individu yang berusia 25 hingga 35 tahun bukan sahaja ditahan malah turut dikenakan kompaun.
Menurut Timbalan Ketua Polis Daerah Johor Bahru Utara, Superintendan Fariz Ammar Abdullah, mereka dikenakan kompaun selepas melanggar prosuder operasi standard (SOP) Pelan Pemulihan Negara (PPN) Fasa 4.
“Sepasukan pegawai dan anggota daripada Bahagian Jenayah Maksiat, Judi dan Kongsi Gelap (D7), IPD Johor Bahru Utara telah melakukan serbuan ke atas sebuah pusat hiburan keluaran dalam pentadbiran JBU.
“Semasa pasukan melakukan serbuan, terdapat enam lelaki sedang leka bermain judi daun terup tanpa patuh SOP,” katanya dalam satu kenyataan di sini hari ini.
Fariz Ammar berkata, dalam operasi itu sejumlah wang tunai dan daun terup dirampas manakala enam lelaki itu dikenakan kompuan RM1,000 setiap seorang mengikut Akta 352 (PPN Fasa 4).-K! ONLINE


Amaran ribut petir, hujan lebat di Sabah
Oleh HARRITH HISHAM

12 Februari 2022, 2:24 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat bagi negeri Sabah petang ini.
Menurut MetMalaysia, keadaan itu dijangka berlaku sehingga pukul 5 petang.
“Ia melibatkan kawasan Pedalaman (Sipitang, Tenom, Kuala Penyu dan Beaufort), Pantai Barat (Papar, Putatan, Penampang, Kota Kinabalu, Tuaran dan Kota Belud), Sandakan (Kinabatangan, Beluran dan Sandakan) dan Kudat.
“Selain itu, keadaan yang sama turut diramalkan berlaku di seluruh bahagian Labuan,” katanya.
Jelasnya lagi, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 millimeter sejam dan sah dalam tempoh tidak melebihi enam jam untuk satu-satu keluaran. – K!ONLINE


‘Wartawan cilik’ pamer bakat masak sejak usia dua tahun
Oleh KOSMO!

12 Februari 2022, 2:44 pm
PETALING JAYA – Kanak-kanak berusia 12 tahun iaitu Muhammad Haziq Mohd. Asyraf yang tular berikutan kepetahannya melaporkan berita berhubung penemuan seekor ular sawa baru-baru ini mempunyai minat memasak sejak berusia dua tahun.
Muhammad Haziq yang menanam impian bergelar seorang cef berjaya sebelum ini turut mencuri tumpuan umum menerusi bakatnya memasak pelbagai hidangan termasuk aneka kuih-muih dan juga kek.
Menerusi perkongsian video seorang pengguna TikTok dikenali sebagai Atan Costa, bakat memasak wartawan cilik itu mula dicungkil sejak dia berusia dua tahun apabila menunjukkan kemahirannya menguli doh karipap.
Meskipun video berkenaan hanya menunjukkan Haziq bermain dengan doh tepung, namun rata-rata netizen memuji bakat dimiliki kanak-kanak itu berikutan mula menunjukkan minat memasak sejak berusia dua tahun lagi.
“Pandainya dia, dari kecil sudah berbakat, patut amat-amat dasyat,” kata Zulkifli_72.
“Betul, dari usia dua tahun mula buat karipap dan roti canai, memang berbakat,” puji Salmi Malam.

“Bertuahnya mak ayah dia dapat anak bijak macam Haziq, apa rahsia dia, dapat anak bijak macam ini,” tulis Nurhaliza Ahmad Zubi.
Terdahulu, Haziq mencuri tumpuan orang ramai apabila video dirinya melaporkan berita penemuan ular sawa di Bukit Selambau, Kedah tular apabila dikongsikan oleh ramai pengguna media sosial.
Impian kanak-kanak itu untuk berjumpa Perdana Menteri, Datuk Seri Ismail Sabri Yaakob juga tercapai apabila dia berkesempatan menemuramah beliau baru-baru ini. -K! ONLINE


OKU tekad tawan Everest
Oleh SUBKHI SUDARJI

12 Februari 2022, 2:07 pm
PUTRAJAYA – “Saya akan buktikan golongan Orang Kelainan Upaya (OKU) juga mampu menawan puncak gunung tertinggi dunia,” itulah keyakinan dibawa Muhammad Hawari Hashim, 31, yang merupakan salah seorang peserta pasukan Malaysia Everest 2022 (ME 2022).
Hawari yang merupakan OKU pekak dan bisu sejak lahir bakal menjadi OKU pertama negara menawan puncak tertinggi dunia dalam misi pendakian ke Everest April hadapan.
Hawari berkata, dia bersama ahli pasukan sudah membuat persiapan latihan rapi dan pernah sampai di Annapurna Base Camp (ABC), kira-kira 4,130 meter dari aras laut pada September 2019.
“Saya yakin dan percaya boleh melakukan apa saja walaupun dianggap mustahil oleh ramai orang kerana kekurangan yang ada pada diri ini.
“Cabaran menawan Everest ini bukan kecil, selain menuntut stamina dan kekuatan mental tinggi, pendaki ada ketikanya terpaksa berdepan serangan penyakit akut gunung (AMS),” katanya ketika ditemui pada sidang media Malaysia Everest 2022, di Putrajaya hari ini.
Hadir sama, Chef De Mission ME2022, Tan Sri Dr. Salleh Mohd. Noor dan Komander 69 Komando, Senior Asisten Komisioner, Abdul Rasak Mohd. Yusoff.

Misi tersebut diketuai Azim Afif Ishak, 32, yang merupakan pendaki Everest 2016 bergabung sebagai pasukan Malaysia Everest 2022 (ME 2022) bagi misi menakluk gunung tertinggi di dunia itu bermula 26 Mac hingga 11 Jun 2022.-K! ONLINE


Satelit Elon Musk ganggu misi ke angkasa lepas
Oleh KOSMO!

12 Februari 2022, 2:00 pm
WASHINGTON – Pentadbiran Aeronautik dan Angkasa Lepas Kebangsaan (NASA) memberi amaran bahawa peningkatan bilangan satelit milik Elon Musk, Starlink di orbit Bumi boleh menghalang misi manusia untuk meneroka angkasa lepas, lapor akhbar Daily Star kelmarin.
Agensi angkasa lepas Amerika Syarikat (AS) itu membangkitkan kebimbangan mengenai bilangan satelit Starlink yang semakin bertambah dan dijangka meningkat lebih dua kali ganda daripada bilangan objek lain yang dikesan di orbit Bumi.
NASA memberitahu Suruhanjaya Komunikasi Persekutuan (FCC) mengenai kebimbangan risiko insiden pelanggaran satelit yang meningkat. Ini boleh menjejaskan misi sains dan penerokaan manusia ke angkasa lepas oleh NASA dan pihak lain.
Ketika ini, terdapat sekitar 25,000 objek di orbit Bumi dengan lebih 6,000 daripadanya berapa pada di bawah ketinggian  600 kilometer.
Selain menggandakan bilangan objek yang dikesan di orbit, penambahan satelit Starlink juga akan menyebabkan objek di bawah ketinggian 600 kilometer meningkat lebih lima kali ganda, tambah NASA.
SpaceX ketika ini mempunyai 1,469 satelit aktif dengan tambahan 272 lagi akan dilancarkan dalam masa terdekat. Ia merupakan sebahagian daripada perancangan SpaceX untuk menggunakan kira-kira 30,000 satelit di orbit Bumi.

“Kami bimbang jumlah satelit yang begitu besar ini akan mengganggu kerja-kerja pemerhatian astronomi,’’ kata ahli astrofizik Pusat Astrofizik Harvard–Smithsonian, Jonathan McDowell.
“Saya fikir kita memerlukan lebih banyak pengalaman dalam pengoperasian beberapa ribu satelit sebelum meningkatkan jumlahnya  sehingga berpuluh-puluh ribu,’’ tambah beliau.
Syarikat Amazon yang turut bersaing dengan SpaceX menerusi program Projek Kuiper juga menimbulkan kebimbangan berkenaan program Starlink kerana dilihat boleh mengganggu sistemnya sendiri. – Agensi


Kadar penggunaan katil di Selangor, Perlis dan Kelantan melebihi 80 peratus
Oleh SITI A'ISYAH SUKAIMI

13 Februari 2022, 9:16 pm
PUTRAJAYA – Kadar penggunaan katil bukan Unit Rawatan Rapi (ICU) khusus bagi pesakit Covid-19 di Selangor, Perlis dan Kelantan melebihi 80 peratus, berdasarkan data sehingga semalam.
Mengikut lampiran pada kenyataan akhbar Ketua Pengarah Kesihatan, Tan Sri Dr. Noor Hisham Abdullah, Selangor melaporkan kadar penggunaan katil bukan ICU sebanyak 95 peratus, manakala Perlis dan Kelantan pula masing-masing 88 peratus.
Bagi kadar penggunaan katil ICU khusus bagi pesakit Covid-19, Johor mencatatkan sebanyak 54 peratus dan bagi negeri-negeri lain berada di bawah 50 peratus penggunaan katil ICU.
Dalam masa sama, Dr. Noor Hisham berkata, seramai 4,700 pesakit Covid-19 berada di hospital dengan kategori tiga, empat dan lima melibatkan sebanyak 376 kes (8.0 peratus) daripada keseluruhan pesakit Covid-19.


Dua beradik maut selepas makan sisa makanan dari tong sampah
Oleh NUR AMALINA AZMAN

13 Februari 2022, 9:44 pm
LANGKAWI – Dua beradik lelaki warga Myanmar meninggal dunia selepas ditemui dalam keadaan terhuyung-hayang dan mulut berbuih dipercayai setelah makan sisa makanan tercemar dari tong sampah di Kampung Baru Sungai Tepa di Bukit Malut di sini petang tadi.
Kedua-dua mangsa dikenali sebagai Ngei Jamaludin, 2, dan abangnya, Nizambudin, 4, ditemui bapa mereka, Jamaludin, 36, yang berasal dari Myanmar di kawasan tong sampah di situ kira-kira pukul 5.40 petang.
Ketua Polis Daerah Langkawi, Asisten Komisioner Shariman Ashari berkata, bapa kepada dua beradik itu melihat keadaan mereka dalam keadaan terhuyung-hayang di kawasan tong sampah.
“Seterusnya lelaki terbabit terus mengangkat dua anaknya itu ke rumah jiran dan mendapati mulut kedua-dua mangsa berbuih.
“Dalam beberapa minit dua kanak-kanak itu didapati sudah tidak bernafas sebelum penduduk kampung menghubungi pihak polis,” katanya di sini hari ini.
Kata Shariman, hasil siasatan awal mendapati bapa mangsa bekerja mengambil upah membaiki kelengkapan bot selain melakukan kerja-kerja kampung.

“Mereka tidak mempunyai rumah tetap dan hanya menumpang di rumah jiran-jiran. Kanak-kanak yang meninggal dunia itu dipercayai memakan sisa makanan dari tong sampah di lokasi mereka dijumpai,” jelasnya.- K! ONLINE


Penoreh getah maut kemalangan semasa ke kebun
Oleh WAT KAMAL ABAS

13 Februari 2022, 9:13 pm
TAIPING – Seorang penoreh getah maut setelah motosikal Honda EX5 ditunggangnya terbabit dalam kemalangan dengan sebuah kereta Proton Pesona di Jalan Ayer Terjun Trong dekat sini pagi tadi.
Dalam kejadian pukul 6.30 pagi itu, mangsa, Law Yok Chau, 82, yang dalam perjalanan ke kebunnya maut ditempat kejadian akibat cedera parah.
Ketua Polis Daerah Taiping, Asisten Komisioner Osman Mamat berkata, semasa kejadian kereta Proton Pesona yang dipandu jururawat sebuah klinik bersama seorang penumpang wanita berusia 25 tahun dari arah Padang Gajah ke Pekan Trong.
“Sampai ditempat kejadian, secara tiba -tiba mangsa yang menunggang motosikal telah keluar dari simpang sebelah kiri menyebabkan pemandu kereta tidak sempat mengelak lalu melanggarnya.
“Kemalangan itu menyebabkan mangsa maut ditempat kejadian kerana mengalami kecederaan parah di kepala manakala pemandu dan penumpang kereta tidak mengalami sebarang kecederaan,” katanya dalam satu kenyataan hari ini.-K! ONLINE


Lantai bilik tidur runtuh, seorang lelaki maut tertimbus
13 Februari 2022, 9:19 pm
KUCHING – Seorang lelaki maut akibat tertimbus selepas lantai bilik tidurnya runtuh dalam kejadian di Lorong 6, Star Garden, dekat sini petang tadi.
Pusat Gerakan Operasi Bomba Negeri Sarawak dalam satu kenyataan berkata, pihak bomba menerima panggilan kejadian pada pukul 2.56 petang.
“Seramai 12 anggota dari Balai Bomba dan Penyelamat (BBP) Batu Lintang diketuai Pegawai Bomba Kanan (PBK) II Jemiran Kemis dikejarkan ke lokasi.
“Sebaik tiba di tempat kejadian didapati lantai bilik tidur yang terletak di tingkat satu telah runtuh dan terdapat seorang lelaki berumur 58 tahun berada di bawah runtuhan berkenaan,” ujarnya.
Menurutnya, kejadian tersebut dipercayai telah berlaku beberapa hari yang lalu dan hanya disedari oleh abang mangsa hari ini setelah mangsa gagal dihubungi.
“Pihak bomba membongkar timbunan peralatan dalam runtuhan tersebut dan berjaya menemui mangsa yang dipercayai sudah meninggal dunia beberapa hari yang lepas.

“Mayat mangsa diserah kepada pihak polis untuk siasatan lanjut dan operasi tamat pada pukul 4.28 petang,” katanya. – K! ONLINE


Pusat hiburan, pelanggan langgar SOP dikompaun RM81,000
13 Februari 2022, 9:50 pm
KUALA LUMPUR – Akibat melanggar prosedur operasi standard (SOP), sebuah pusat hiburan tanpa lesen termasuk pelanggan dikenakan kompaun berjumlah RM81,000 ketika serbuan dilakukan di Plaza Damansara, Bukit Damansara, di sini malam tadi.
Ketua Polis Daerah Brickfields, Asisten Komisioner Amihizam Abdul Shukor berkata, serbuan dilakukan sepasukan anggota dari Ibu Pejabat Polis Daerah (IPD) pada pukul 11.24 malam.
“Ketika serbuan, penjaga premis berusia 31 tahun dan enam pekerja warga asing berusia antara 25 hingga 34 tahun ditahan kerana menjalankan perniagaan pusat hiburan tanpa lesen.
“Pihak polis turut menahan empat pelanggan yang terdiri daripada seorang wanita warga asing berusia 21 tahun dan tiga lelaki warga asing berusia lingkungan 18 hingga 27 tahun kerana melanggar SOP yang ditetapkan Majlis Keselamatan Negara (MKN).
“Secara keseluruhan, seramai 55 lelaki dan 26 wanita tempatan dikompaun kerana gagal mematuhi SOP Pelan Pemulihan Negara 2021 membabitkan nilai kompaun keseluruhan berjumlah RM81,000,” ujarnya dalam kenyataan hari ini.
Jelas beliau, beberapa barang kes turut dirampas antaranya resit perniagaan, risalah senarai harga, minuman keras, monitor, papan kekunci, aksesori dan peralatan muzik.

Katanya, kes disiasat mengikut Seksyen 4 Akta Hiburan Wilayah Persekutuan 1952, Seksyen 6(1)(c) Akta Imigresen 1959/63, Seksyen 15(1)(C) Akta Imigresen 1959/63 dan Seksyen 76 Akta Eksais 1976.
Jelasnya, siasatan turut dijalankan mengikut Peraturan 17 Peraturan Pencegahan Dan Pengawalan Penyakit Berjangkit (PPDPP) (PPN) Fasa 4 2021 dan Seksyen 22(b) Akta 342 Kawalan Penyakit Berjangkit. – K! ONLINE


Mayat lelaki terjun Sungai Klang ditemui lepas 31 jam
Oleh MOHAMAD NAUFAL MOHAMAD IDRIS

13 Februari 2022, 9:04 pm
KLANG – Pencarian seorang lelaki yang dilaporkan hilang selepas terjun ke Sungai Klang dari jambatan Diauddin Jalan Tengku Kelana semalam berakhir selepas ditemui lemas, petang tadi.
Mayat M. Navalan, 21, ditemui lengkap berpakaian kira-kira pukul 5.35 petang selepas 31 jam hilang.
Pengarah Bomba dan Penyelamat Selangor, Norazam Khamis berkata, mayat berkenaan ditemukan kira-kira 200 meter dari lokasi dia terjun semalam.
Tambah beliau, operasi mencari dan menyelamat melibatkan 18 anggota dan pegawai keseluruhan bersama tiga buat bot termasuk dari polis dan Angkatan Pertahanan Malaysia.
“Kehilangan mangsa sebelum ini dilaporkan saksi kejadian yang merupakan seorang wanita gelandangan yang melihatnya terjun ke dalam sungai.
“Mayat mangsa berasal dari Kampung Perepat, Kapar itu kemudiannya 200 meter dari lokasi kejadian awal,” katanya dalam kenyataan hari ini.-K! ONLINE


Polis cari pemandu kereta ‘tayang’ gari
Oleh NOR AZIHAN MD. GHAZALI

13 Februari 2022, 10:28 pm
KUALA LUMPUR – Polis sedang mengesan seorang pemandu kereta jenis Proton Persona yang bertindak menayangkan gari kepada pemandu lain sepertimana video tular di media sosial hari ini.
Ketua Polis Daerah Dang Wangi, Asisten Komisioner Noor Delhan Yahaya berkata, pihaknya mengesan satu video berdurasi tiga minit yang dimuat naik oleh pemilik akaun Facebook Viralmeletop yang menunjukkan telah berlaku perselisihan faham melibatkan dua buah kenderaan di Jalan Tun Razak, dekat sini.
“Susulan kejadian itu, Bahagian Siasatan Jenayah Daerah telah menjalankan pengesanan ke atas individu yang terlibat sebaik sahaja video tersebut tular.
“Kita juga akan melakukan siasatan berhubung kejadian itu,” ujarnya dalam kenyataan sebentar tadi.
Menurut beliau, pihaknya memohon mana-mana individu yang mempunyai maklumat berkaitan kejadian berkenaan untuk tampil bagi membantu siasatan.
“Kita nasihatkan orang awam agar tidak melakukan apa-apa perkara serta tindakan yang menyalahi undang-undang,” ujarnya.

Sebarang maklumat boleh disalurkan kepada IPD Dang Wangi ditalian 03-26002222 atau hotline Polis Kuala Lumpur ditalian 03-21159999 atau mana-mana balai polis yang berhampiran. – K! ONLINE


KPM hantar surat rasmi kepada SPR
Oleh MOHD. HUSNI MOHD. NOOR

13 Februari 2022, 9:09 pm
PUTRAJAYA – Kementerian Pendidikan (KPM) akan menghantar surat rasmi kepada Suruhanjaya Pilihan Raya (SPR) untuk memohon supaya sekolah menengah di Johor tidak digunakan sebagai pusat pembuangan undi.
Menteri Kanan (Pendidikan), Datuk Dr. Radzi Jidin berkata, pihaknya bimbang sekiranya sekolah menengah digunakan, ia akan mengganggu proses peperiksaan Sijil Pelajaran Malaysia (SPM) 2021.
Beliau berkata, sebelum ini, KPM sudah menetapkan bahawa supaya sekolah menengah di Johor tidak seharusnya digunakan sebagai pusat pembuangan undi Pilihan Raya Negeri (PRN) Johor.
“Buat masa ini, kami masih belum menerima permohonan rasmi daripada SPR bagi tujuan penggunaan sekolah ini. Namun, sesi libat urus bersama guru dan pentadbir sekolah di Johor sepanjang tiga hari lalu, saya menerima banyak maklum balas.
“Mereka memaklumkan, sekolah mereka mungkin akan digunakan sebagai tempat pembuangan undi,” katanya menerusi rakaman video di laman Facebook, hari ini.
Radzi berkata, beliau menjelaskan bahawa, biarpun hari pengundian dijalankan pada hari Sabtu namun, hakikatnya ia sedikit sebanyak menganggu proses SPM di sekolah.-K! ONLINE


Curi tangga selepas mengaku jiran baharu
Oleh Kosmo

13 Februari 2022, 10:00 pm
JAKARTA – Sebuah video tular di media sosial memaparkan situasi ketika seorang lelaki bertindak meminjam tangga di sebuah rumah tetapi bertindak mencurinya senyap-senyap, lapor laman berita Suara.com.
Video yang dimuat naik pada akaun Instagram bernama @Dailypontianak itu menunjukkan rakaman daripada sistem televisyen litar tertutup (CCTV) sebuah rumah.
Seorang lelaki berpakaian kemas dilihat masuk dan bertemu pemilik rumah tersebut dengan mengaku bahawa dia jiran baharu di kejiranan tersebut.
Kejadian dikatakan berlaku di Gg. Pisang, Jeruju, bandar Pontianak.
Sehingga kini, tangga yang dipinjam itu masih belum dipulangkan dengan lelaki terbabit tidak ditemui walaupun dicari di serata kejiranan tersebut.
Rupa-rupanya, kejadian serupa pernah dialami penduduk lain di kawasan itu.

Rakaman tersebut mendapat perhatian netizen di ruangan komen.
“Perkara sama berlaku kepada saya, sampai sekarang tidak pernah dipulangkan,’’ tulis seorang netizen.
“Ini bukan mencuri tapi menipu namanya,’’ komen netizen lain. – Agensi